text:
O upu nei e fa—“Talia le Agaga Paia”—e le o se faamatalaga e toe tau faaupu; ae ua i ai se faatonuga faaleperisitua—o se apoapoaiga faapoloaiga e filifili ai ae le tau galueaiina.
E taulai atu la’u savali i le taua o le taumafai i o tatou olaga i aso taitasi ia maua moni le Agaga Paia. Ou te tatalo ma valaaulia le Agaga o le Alii e aoaoina ma faamalamalamaina i tatou taitoatasi.
O Le Meaalofa a le Agaga Paia
Ia Tesema o le 1839, a o i ai i Uosigitone D.C. e saili se faasa’oga o mea sese na faia i le Au Paia i Misuri, na tusia e Iosefa Samita ma Elias Higbee le tusi lea ia Ailama Samita: “I le ma faatalanoaga ma le Peresitene [o le Iunaite Setete], sa ia fesili aloaia mai ai i mea sa ese ai la tatou lotu mai lotu o na taimi. Na saunoa Uso Iosefa tatou te eseese i le faiga o papatisoga, ma le meaalofa o le Agaga Paia e ala i le faaee atu o lima. Matou te manatu e aofia ai isi mea uma lava i le meaalofa o le Agaga Paia” (Aoaoga a Peresitene o le Ekalesia: Iosefa Samita [2007], 104).
O le Agaga Paia o le sui auai lona tolu o le Aiga Atua; o ia o se peresona agaga ma na te tuuina atu le molimau o upumoni uma. I tusitusiga paia o loo ta’ua ai le Agaga Paia o le Fesoasoani (tagai Ioane 14:16–27; Moronae 8:26), se faiaoga (tagai Ioane 14:26; MFF 50:14), ma se talifaaaliga (tagai 2 Nifae 32:5). O faaaliga mai le Tama ma le Alo e ui mai i le Agaga Paia. O ia o le avefeau ma le molimau a le Tama ma le Alo.
E faailoa mai le Agaga Paia i alii ma tamaitai i le lalolagi, o le mana ma le meaalofa a le Agaga Paia. E mafai ona oo mai le mana i luga o se tagata a o le’i papatisoina; o le molimau faamautinoa o Iesu Keriso o lo tatou Faaola ma le Togiola. O le mana o le Agaga Paia e mafai ai e tagata sailiili faamaoni ona maua se talitonuga maumaututu i le moni o le talalelei a le Faaola, le Tusi a Mamona, le moni o le Toefuataiga, ma le valaauga faaperofeta o Iosefa Samita.
E faatoa faaee atu le meaalofa o le Agaga Paia pe a mae’a ona fai faalelei ma ua faatagaina le papatisoga, e ala i le faaee atu o lima e i latou e umia le Perisitua Mekisateko. Na fetalai mai le Alii:
“Ioe, ina salamo ia ma ia taitasi ma papatisoina outou uma, mo le faamagaloina o a outou agasala; ioe, ia papatisoina i le vai, ma ona oo mai ai lea o le papatisoga i le afi ma le Agaga Paia. …
“O e faatuatua foi ia oulua faamauina i la’u ekalesia, i le faaeega o lima, ma o le a ou foaiina atu le mea foai fua o le Agaga Paia i o latou luga” (MFF 33:11, 15).
Na faamanino atu e le Aposetolo o Paulo lenei faiga i le nuu o Efeso ina ua ia fesili:
“Na maua ea e outou le Agaga Paia ina ua outou faatuatua? Ua fai mai i latou ia te ia, Na matou le lagona lava po ua foaiina le Agaga Paia.
“Ona fai atu lea o ia ia te i latou, Pe na papatisoina outou i le a? Ua fai mai i latou, O le papatisoga a Ioane.
“Ona fai atu lea o Paulo, Na papatiso lava Ioane i le papatisoga o le salamo, ua fai atu i le nuu, ia faatuatua i latou i lē mulimuli mai, o le Keriso o Iesu lea.
“Ua faalogo ai i latou, ona papatisoina lea i le suafa o le Alii o Iesu.
“Ua faaee atu foi e Paulo ona lima ia te i latou, ona oo lea o le Agaga Paia ia te i latou” (Galuega 19:2–6).
O le papatisoga e ala i le faatofuina “o le sauniga tomua lea o le talalelei, ma e tatau ona sosoo atu ai ma le papatisoga a le Agaga ina ia atoatoa ai” (Bible Dictionary, “Baptism,”). Na faamalamalama mai e le Perofeta o Iosefa e faapea o le “papatisoga o se sauniga paia sauniuni mo le mauaina o le Agaga Paia; o le auala ma le ki lea o le a e tuuina atu ai le Agaga Paia. O le mea foaifua o le Agaga Paia e ala i le faaee atu o lima, e le mafai ona mauaina i se isi lava mataupu faavae nai lo le mataupu faavae o le amiotonu.” (Aoaoga: Iosefa Samita, 103).
O le sauniga o le faamauga o se uso fou o le Ekalesia ma le faaeeina atu o le meaalofa o le Agaga Paia e faigofie lava ma e maoae. E tuu e le au perisitua Mekisateko agavaa o latou lima i luga o le ulu o se tagata ma ta’u lona igoa. Ona, faamauina ai lea o le tagata i le pule a le perisitua paia i le suafa o le Faaola, e avea ma tagata o le Ekalesia a Iesu Keriso o le Au Paia o Aso e Gata Ai, ma ta’u le fasifuaitau taua lenei: “Talia le Agaga Paia.”
O le faigofie o lenei sauniga atonu e afua ai ona tatou lē iloa lona taua. O upu nei e fa—“Talia le Agaga Paia”—e le o se faamatalaga e toe tau faaupu; ae ua i ai se faatonuga faaleperisitua—o se apoapoaiga faapoloaiga e filifili ai ae le tau galueaiina (tagai 2 Nifae 2:26). E le galue le Agaga Paia i o tatou olaga i le na ona tuu o lima i luga o o tatou ulu ma fai na upu taua e fa. A o tatou mauaina lenei sauniga, e tofu talia e i tatou taitoatasi se tiutetauave paia e faifai pea, ia naunau, e saili, e galue, ma ola agavaa ai ina ia tatou “mauaina le Agaga Paia” ma ana meaalofa faaleagaga e aumai faatasi ai. “Aua se a le aoga i se tagata afai ua foai atu ia te ia se mea alofa a e na te le talia le mea alofa? Faauta, e le olioli o ia i le mea ua foaiina atu ia te ia, e le olioli foi i lē na foaiina atu ai le meaalofa” (MFF 88:33).
O le a se mea e tatau ona tatou faia ina ia avea ai pea ma mea moni faifai pea lenei apoapoaiga faapoloaiga a le sui lona tolu o le Aiga Atua? Se’i ou fautuaina atu e manaomia ona tatou (1) naunau ma le faamaoni e maua le Agaga Paia; (2) valaaulia faalelei le Agaga Paia i o tatou olaga, ma (3) usiusitai ma le faamaoni i poloaiga a le Atua.
Naunau ma le Faamaoni
E tatau ona tatou muamua naunau, moomoo, ma saili le mafutaga ma le Agaga Paia. E mafai e oe ma au ona aoaoina se lesona sili e uiga i manaoga amiotonu mai le au soo faamaoni o le Matai o loo faamatala mai i le Tusi a Mamona:
“Ua aoao atu foi le toatinoagafulu ma le toalua i le motu o tagata; faauta foi, ua latou poloai atu foi i le motu o tagata, ia latou tootuli i le eleele, ma tatalo i le Tama i le suafa o Iesu. …
“Ma ua latou tatalo i mea sili ua latou mananao i ai, ua latou mananao foi ia foaiina mai ia te i latou le Agaga Paia” (3 Nifae 19:6, 9).
Pe faapena ea foi ona tatou manatua e tatalo faatauanau ma tatalo e le aunoa mo mea e aupito sili ona manaomia, o le Agaga Paia lea? Pe o faalavelaveina ea i tatou i mana’oga o le lalolagi ma aga masani o le olaga i aso taitasi ma lē amanaia ai ia meaalofa e aupito sili ona taua i lo mea uma? O le mauaina o le Agaga Paia e amata i lo tatou naunau ma le faamaoni e le aunoa mo Lana mafutaga i o tatou olaga.
Valaaulia Faalelei
Tatou te mauaina lelei ma iloa le Agaga o le Alii pe a tatou valaauliaina faalelei o Ia i o tatou olaga. E le mafai ona tatou faia faamalosi, tauanau, pe poloaiina le Agaga Paia. Ae, e tatau ona tatou valaaulia o Ia i o tatou olaga i le agamalu ma le lē gaoia lava lea e tasi Na te ole mai ai ia te i tatou (tagai MFF 42:14).
E tele auala e tuuina ai a tatou valaaulia mo le mafutaga a le Agaga Paia: e ala i le osia ma tausia o feagaiga; e ala i le tatalo ma le faamaoni o le tagata lava ia ma tatalo faaleaiga; e ala i le suesue ma le filiga i tusitusiga paia; e ala i le faamalolosia o sootaga talafeagai ma tagata o le aiga ma uo; e ala i le saili atu i mafaufauga, faatinoga, ma gagana mama; ma tapuaiga i totonu o o tatou aiga, i le malumalu paia, ma le lotu. I se isi itu, o le manatu māmā i le solia o feagaiga ma tautinoga, o le le faia o tatalo ma lē suesue i tusitusiga paia, ma mafaufauga, faatinoga, ma gagana e le talafeagai, e afua ai ona alu ese le Agaga mai ia i tatou pe matuai taumamao ai lava ma i tatou.
E pei ona sa aoaoina ai e le Tupu o Peniamina lona nuu: “O lenei foi, ou te fai atu ia te outou, o’u uso e, ona ua uma ona outou iloa ma aoaoina i nei mea uma, afai tou te solitulafono ma outou o ese ai mea ua fetalaia mai, ina ia outou tete’a ma le Agaga o le Atua, ina ua le maua e ia se mea e nofo ai ia te outou e taitai ai outou i le ala o le poto, ina ia faamanuiaina, ma faauluolaina, ma faatumauina foi outou” (Mosaea 2:36).
Usiusitai ma le Faamaoni
O le usiusitai ma le faamaoni i poloaiga a le Atua e taua mo le mauaina o le Agaga Paia. E faamanatu mai ia i tatou lenei upumoni i vaiaso taitasi pe a tatou faalogologo i tatalo o le faamanatuga ma aai ma feinu ma le agavaa i le areto ma le vai. A tatou folafola atu lo tatou naunautai e tauaveina i o tatou lava luga le suafa o Iesu Keriso, e manatua pea o Ia, ma tausi i Ana poloaiga, e folafola mai ia i tatou o le a tatou maua pea Lona Agaga e faatasi ma i tatou (tagai MFF 20:77). O lea, o mea uma lava e aoao mai e le talalelei a le Faaola tatou te faia ma avea ai, ua faamoemoe ina ia faamanuiaina ai i tatou i le mafutaga a le Agaga Paia.
Mafaufau i mafuaaga tatou te tatalo ma suesue ai tusitusiga paia. Ioe, tatou te moomoo e talanoa ma le Tama Faalelagi i le tatalo e ala i le suafa o Lona Alo. Ioe, tatou te naunau foi ia maua le malamalama ma le poto o loo maua i tusitusiga faavae. Ae faamolemole ia manatua o nei amio masani paia o ni auala patino ia tatou te manatua ai pea lava pea le Tama Faalelagi ma Lona Alo Pele, ma o tulaga ia e muai manaomia mo le mafutaga faifai pea ma le Agaga Paia.
Manatunatu i mafuaaga tatou te tapuai ai i le Maota o le Alii ma a tatou lotu i le Aso Sapati. Ioe, tatou te auauna atu i le malumalu ia i latou ua maliliu—ma o tatou aiga ma uo i uarota ma paranesi o loo tatou nonofo ai. Ioe, tatou te olioli i fegalegaleaiga faaagafesootai amiotonu tatou te maua i o tatou uso ma tuafafine. Peitai, o le mea aupito maualuga lava tatou te potopoto ai i le lotogatasi o le sailia lea o faamanuiaga ma aoaoga mai le Agaga Paia.
O le tatalo, suesue, faapotopoto, tapuai, auauna atu, ma le usiusitai e le o ni mea e faaesea ma tuma’oti o i se lisi o mea e fai o le talalelei. Ae, o nei faatinoga amiotonu taitasi, o se elemene taua o se tulimataiga faamalumalu faaleagaga e faataunuu ai le poloaiga e talia le Agaga Paia. O poloaiga mai le Atua tatou te usita’ia a o fautuaga musuia mai taitai o le Ekalesia tatou te mulimulita’ia ma le faamoemoe maualuga tatou te taulai atu i le mauaina o le mafutaga a le Agaga Paia. O le mea moni, o aoaoga uma lava ma gaoioiga o le talalelei e faaautu i le mauaina o le Agaga Paia i o tatou olaga.
E tatau ia te oe ma a’u ona taumafai ia avea e faapei o le autau talavou o loo faamatalaina i le Tusi a Mamona o ē sa “usiusitai ma ua anaana ma le sa’o i poloaiga uma; ioe, ma ua faia ia te i latou e tusa ma lo latou faatuatua. …
“… Ma ua filifiligā i latou e manatua le Alii lo latou Atua i lea aso ma lea aso, e moni, ua latou tausisi i le tausiga e le aunoa o ana tulafono, ma ana faamasinoga, ma ana poloaiga” (Alema 57:21; 58:40).
Molimau
Na tautino mai e le Alii e faapea O Le Ekalesia a Iesu Keriso o le Au Paia o Aso e Gata Ai, “o le ekalesia ola e tasi ma le faamaoni i luga o le fogaeleele” (MFF 1:30). O lenei Ekalesia toefuataiina e moni aua o le Ekalesia a le Faaola; o Ia “o le ala, o le upumoni, ma le ola (Ioane14:6). Ma o se Ekalesia ola ona o galuega ma meaalofa a le Agaga Paia. E maeu le faamanuiaina o i tatou ina ua tatou ola ai i se taimi ua i ai le perisitua i luga o le fogaeleele, ma ua mafai ona tatou maua le Agaga Paia.
Ina ua mavae ni tausaga o le maliu faamaturo o le Perofeta o Iosefa Samita, sa faaali atu o ia ia Peresitene Polika Iaga ma tuu atu i ai lenei fautuaga e le faapito’au i se taimi. “Ta’u atu i tagata ia lotomaualalo ma faamaoni ma ia mautinoa o tausia le Agaga o le Alii ma o le a taitaiina sao i latou Ia faaeteete ma aua nei liliueseina le leo itiiti ma le filemu; o le a aoaoina [i latou] i mea e fai ma mea e o i ai; o le a fua mai i fua o le malo.Ta’u atu i le usoga e tatalaina pea o latou loto i molimau ina ia oo i le taimi e sau ai le Agaga Paia ia i latou, o le a saunia o latou loto e taliaina. E mafai ona latou iloa le Agaga o le Alii ma isi tagata uma. O le a musumusu atu le filemu ma le olioli i o latou agaga, ma o le a aveesea le lotoleaga, inoino, mataua, finauvale, ma uiga leaga uma mai o latou loto; ma o o latou naunautaiga atoa o le a faia mo le lelei, faatupuina le amiotonu, ma fausiaina le malo o le Atua. Ta’u atu i le usoga pe a fai latou te mulimuli i le Agaga o le Alii o le a sa’o i latou.” (Aoaoga: Iosefa Samita, 104).
Ou te tatalo o le a tatou faanaunau moni ma le loto ma valaaulia ma le tatau le Agaga Paia i o tatou olaga i aso taitasi. Ou te tatalo foi ia taitasi i tatou ma usiusitai ma le faamaoni i poloaiga a le Atua, ma maua moni le Agaga Paia. Ou te folafola atu o faamanuiaga na faamatala e le Perofeta o Iosefa Samita ia Polika Iaga, e faatatau foi ma mafai ona maua e tagata uma taitoatasi e faalogo pe faitau i lenei savali.
Ou te molimau atu i le soifua moni ai o le Tama ma le Alo. Ou te molimau atu o le Agaga Paia o sē e faailoa mai faaaliga, o se fesoasoani, ma o le faiaoga moni a’ia’i e tatau ona tatou aoao mai ai. Ou te molimau atu foi ua i ai faamanuiaga ma meaalofa a le Agaga i le Ekalesia moni, ma le ola a Iesu Keriso ua toefuatai mai i nei aso e gata ai. Ou te molimau atu ai i le suafa paia o le Alii o Iesu Keriso, amene.


c: text/html

text:
Mataupu 5
Ina ia maua le olataga, e ao i tagata ona salamo ma tausi poloaiga, toe fanauina, faamama o latou ofu e ala i le toto o Keriso, faamaualalalo ma tafi ese mai ia te i latou lava le faamaualuga ma le mataua, ma fai galuega o le amiotonu—Ua fetalai mai le Leoleo Mamoe Lelei i ona tagata—O i latou o e e faia galuega leaga, o fanau ia a le tiapolo—Ua molimau mai Alema i le moni o lana mataupu ma poloai mai i tagata ia salamo—O le a tusia i le tusi o le ola igoa o e e amiotonu. E tusa o le 83 T.L.M.
1 O lenei sa oo ina amata e Alema ona atalai atu le afioga a le eAtua i tagata, muamua i le nuu o Saraʼemila, ma mai iina seia oo atu i le laueleele atoa.
2 Ma o upu nei sa ia tautala atu ai i tagata i totonu o le ekalesia lea sa faatu i le aai o Saraʼemila, e tusa ai ma lana lava talafaamaumau, ua fai atu:
3 O au o Alema, sa afaauu e loʼu tamā, o Alema, e avea o se efaitaulaga sili i le ekalesia a le Atua, ona sa ia te ia le mana ma le ipule mai le Atua e fai ai nei mea, faauta, ou te fai atu ia te outou, sa amata ona ia faatuina o se ekalesia i le olaueleele sa i tuaoi o Nifae; ioe, o le laueleele lea sa taua o le laueleele o Mamona; ioe, ma sa ia papatisoina ona uso i vai o Mamona.
4 Ma faauta, ou te fai atu ia te outou, sa alaveaiina i latou mai lima o le nuu o le tupu o Noa, i le alofa mutimutivale ma le mana o le Atua.
5 Ma faauta, ina ua mavae lena, sa aumai i latou i le apologa i le vao, e lima o sa Lamanā; ioe, ou te fai atu ia te outou, sa faatagataotauaina i latou, ma sa toe laveaiina i latou e le Alii mai le epologa, e ala i le mana o lana afioga; ma sa aumai i tatou i le laueleele lenei, ma o iinei na amata ona tatou faatuina ai o le ekalesia a le Atua, i lenei foi laueleele atoa.
6 Ma o lenei faauta, ou te fai atu ia te outou, ou uso e, outou ua auai i lenei ekalesia, ua lava ea ona outou manatua o le faatagataotauaina o o outou tamā? Ioe, ma ua lava ea ona outou manatua o lona alofa mutimutivale ma lona tali-tiga ia te i latou? Ma e le gata i lea, ua lava ea ona outou manatua ua ia laveaiina o latou agaga mai seoli?
7 Faauta, sa ia liua o latou loto; ioe, sa ia fafagu i latou mai se moe gase, ma sa latou ala mai i le Atua. Faauta, sa i ai i latou i totonugalemu o le pogisa; e ui i lea, sa faapupulaina o latou agaga i le malamalama o le afioga tumau-faavavau; ioe, sa fusia faataamilo i latou i afusi o le oti, ma efilifili o seoli, ma sa faatalitali mai ia te i latou se faafanoga tumau-faavavau.
8 Ma o lenei ou te fesili atu ia te outou, ou uso e, pe na faaumatia ea i latou? Faauta, ou te fai atu ia te outou, E leai, sa lei faaumatiaina i latou.
9 Ma ou te toe fesili atu, pe na motusia ea fusi o le oti, ma filifili o seoli ia na fusi faataamilo ai i latou, pe na tatalaina ea i latou? Ou te fai atu ia te outou, Ioe, sa tatalaina i latou, ma sa faalauteleina o latou agaga, ma sa latou pepeseina le alofa togiola. Ma ou te fai atu ia te outou ua faaolaina i latou.
10 Ma o lenei ou te fesili atu ia te outou o a tulaga na afaaolaina ai i latou? Ioe, o a pogai sa ia te i latou sa faamoemoe ai mo le olataga? O le a le pogai o le tatalaina o i latou mai fusi o le oti, ioe, ma filifili foi o seoli?
11 Faauta, e mafai ona ou tau atu ia te outou—pe sa lei talitonu ea loʼu tamā o Alema i upu ia na tuuina mai i le fofoga o aApinati? Ma pe sa lē o ia ea o se perofeta paia? Sa lei fofoga mai ea e ia afioga a le Atua, ma talitonu i ai loʼu tamā o Alema?
12 Ma e tusa ma lona faatuatua, sa i ai se aliuga tele na oo mai i lona loto. Faauta ou te fai atu ia te outou, ua moni nei mea uma.
13 Ma faauta, sa ia atalai atu le afioga i o outou tamā, ma sa oo mai foi se liuga tele i o latou loto, ma sa latou faamaualalaloina i latou lava ma tuu atu lo latou efaalagolago i le Atua moni ma isoifua. Ma faauta, sa latou faamaoni seia oo i le oiuga; o lea na faaolaina ai i latou.
14 Ma o lenei faauta, ou te fesili atu ia te outou, ou uso e o le ekalesia, ua afanauina ea outou faaleagaga i la le Atua? Ua outou maua ea ona foliga i o outou mata? Ua oo ea lenei eliuga tele i o outou loto?
15 Ua outou faaaoga ea le faatuatua i le togiola a ia o lē na afoafoaina outou? O outou tulimatai ea i luma ma le mata o le faatuatua, ma vaaia le faatuina mai o lenei tino faaletino i le tino ola pea, ma le efaatuina mai o lenei tinopala i le tinolēpala, e tu i luma o le Atua e ifaamasinoina e tusa ma galuega na faia i le tino faaletino?
16 Ou te fai atu ia te outou, e mafai ea ona outou mafaufau ifo ia te outou lava e peiseai ua outou faalogo atu i le siufofoga o le Alii, ua fetalai mai ia te outou, i lena aso: O mai ia ia te au, outou o e ua afaamanuiaina, aua faauta, o ā outou galuega o galuega ia o le amiotonu i luga o le lalolagi?
17 Pe o outou mafaufau ifo ia te outou lava e mafai ona outou pepelo atu i le Alii i lena aso, ma afai atu—Le Alii e, o a matou galuega sa o ni galuega amiotonu i luga o le lalolagi—ma faapea o le a ia faaolaina ai outou?
18 Po o i se tasi itu, e mafai ona outou mafaufau ifo i le aumai o outou lava i luma o le nofoa-faamasino o le Atua ma o outou agaga ua tumu i le sala ma le faanoanoa, ma se manatua o lo outou sala atoatoa, ioe, o se amanatua atoatoa o a outou amioleaga uma, ioe, o se manatua o lo outou tutetee i poloaiga a le Atua?
19 Ou te fai atu ia te outou, e mafai ea ona outou tepa aʼe i le Atua i lena aso ma le loto mamā ma lima mamā? Ou te fai atu ia te outou, e mafai ea ona outou tepa aʼe i luga, ma afoliga o le Atua ua togitogia i luga o o outou mata?
20 Ou te fai atu ia te outou, e mafai ea ona outou mafaufau e faaolaina outou pe afai ua outou tuu atu outou lava e avea ma ae e pulea e le tiapolo?
21 Ou te fai atu ia te outou, o le a outou iloa i lena aso e lē mafai ona afaaolaina o outou; ona e leai se tagata e mafai ona faaolaina sei vagana ai ua tatā faasinasina ona eofu; ioe, e ao ina ifaamamaina ona ofu seia oo ina faamama mai pisia uma, e ala i le toto o ia o lē na tautatala mai ai o tatou tamā, o lē o le a afio mai e togiola ona tagata mai ia latou agasala.
22 Ma o lenei ou te fesili atu ia te outou, ou uso e, o le a se lagona o le a oo i soo se tasi o outou, pe afai o le a outou tutu i luma o le pa faamasino a le Atua, ma le pisipisia o o outou ofu i le atoto ma ituaiga uma o mea eeleelea? Faauta, o le a se molimau a nei mea e faasaga ia te outou?
23 Faauta, o le a latou lē amolimau mai ea o outou o tagata fasioti tagata, ioe, ma ua outou sala foi i ituaiga o amioleaga eseese uma?
24 Faauta, ou uso e, tou te manatu ea e mafai e se tasi faapena ona maua se nofoaga e nofo ai i lalo i totonu o le malo o le Atua, faatasi ma aAperaamo, ma Isaako, ma Iakopo, ma perofeta paia uma foi, o e ua faamamaina o latou ofu ma ua lē pisia, ua mamā ma sinasina?
25 Ou te fai atu ia te outou, E leai; sei vagana ai ua outou ave lo tatou Foafoa o se pepelo mai le amataga, pe tou te manatu o ia o se pepelo mai le amataga, e lē mafai ona outou manatu e maua e se tasi faapena se nofoaga i totonu o le malo o le lagi; ae o le a tutuli i latou i fafo ona o i latou ia o afanau a le malo o le tiapolo.
26 Ma o lenei faauta, ou te fai atu ia te outou, ou uso e, afai ua oo ia te outou se aliuga o le loto, ma afai ua outou lagona le fia pepese i le epese o le alofa togiola, ou te fia fesili atu, e imafai ea ona outou lagonaina nei?
27 Ua outou savavali ea, ma tausi outou lava i le alē pōnā i luma o le Atua? E mafai ea ona outou fai ifo, i totonu ia te outou lava, pe afai e valaaulia outou e feoti i le taimi nei, ua lava lo outou elotomaualalalo? Ua faamamaina o outou ofu ma ua faasinasinaina e ala i le toto o Keriso, o lē o le a afio mai e itogiola ona tagata mai ia latou agasala?
28 Faauta, ua tafi ese ea le afaamaualuga mai ia te outou? Ou te fai atu ia te outou, afai e leai ua outou lē saunia e fetaiai ma le Atua. Faauta e ao ina vave ona outou saunia; ona ua lata ona oo mai o le malo o le lagi, ma o se tasi faapena e lē maua e ia le ola e faavavau.
29 Faauta, ou te fai atu, pe i ai ea se tasi o i totonu o outou e lei tafiesea mai ai le amataua? Ou te fai atu ia te outou o se tasi faapena ua lē saunia o ia; ma ou te manao ia vave ona saunia o ia, ona ua lata mai le itula, ma na te lē iloa po o afea e oo mai ai le taimi; ona o se tasi faapena e lē maua i le lē sala.
30 Ma ou te toe fai atu ia te outou, o i ai ea se tasi i totonu o outou ua afaatauemu i lona uso, pe ua ia faafaulaʼi i luga o ia o sauaga?
31 Oi talofa i se tasi faapena, ona ua lē saunia o ia, ma ua oo mai le taimi e ao ai ona salamo o ia, a leai, e lē mafai ona faaolaina o ia!
32 Ioe, e oo ia te outou uma o e ua afaia amioletonu oi talofa; ia salamo, ia salamo, ona ua fetalai mai ai le Alii le Atua!
33 Faauta, ua ia auina mai se valaaulia i atagata uma, ona ua faaloaloa mai ia te i latou eaao o le alofa mutimutivale, ma ua ia fetalai: Ia salamo, ona ou talia lea o outou.
34 Ioe, ua fetalai mai o ia: aO mai ia ia te au ma o le a outou aai ai i le efua o le laau o le ola; ioe, o le a outou aai ma feinu isaoloto i le oareto ma vai o le ola;
35 Ioe, o mai ia ia te au ma aumai galuega o le amiotonu, ma o le a lē salaina ai outou i lalo ma lafo i le afi—
36 Aua faauta, ua oo mai le taimi, ai soo se tasi na te alē aumai ni fua lelei, po o soo se tasi na te lē faia galuega o le amiotonu, o ia lava lea ua i ai se pogai e tagiaue ma faanoanoa ai.
37 E, outou e o e ua faia le amioletonu; outou o e ua faafefeteina i luga i amea lē aoga o le lalolagi, outou o e ua fai mai ua outou iloa ala o le amiotonu e ui i lea ua outou eo ese mai ai, e pei o ni imamoe ua leai se leoleo mamoe, e ui ina sa ovalaau atu se leoleo mamoe ia te outou ma o loo valaau atu pea ia te outou, ae ua outou le fia ufaalogo mai i lona siufofoga!
38 Faauta, ou te fai atu ia te outou, o loo valaau mai le aleoleo mamoe lelei ia te outou; ioe, ma o lona lava suafa ua ia valaauina ai outou, o le suafa lava lea o Keriso; ma afai tou te lē efaalogo i le siufofoga o le ileoleo mamoe lelei, i le osuafa lea ua valaauina ai outou, faauta, e lē o outou o ni mamoe a le leoleo mamoe lelei.
39 Ma o lenei afai e lē o outou o ni mamoe a le leoleo mamoe lelei, o le alafu a ai outou? Faauta, ou te fai atu ia te outou, o le etiapolo lava o lo outou leoleo mamoe lea, ma o outou o lana lafu; ma o lenei, o ai e mafai ona ia faafitia lenei mea? Faauta, ou te fai atu ia te outou, ai se tasi na te faafitia lenei mea o se ipepelo ma se otama a ia a le tiapolo.
40 Ona ou te fai atu ia te outou soo se mea ua alelei ua sau mai le Atua, ma o soo se mea ua leaga ua sau mai le tiapolo.
41 O lea, afai e aumai e se tagata agaluega lelei ua faalogo o ia i le siufofoga o le leoleo mamoe lelei, ma ua mulimuli atu o ia ia te ia; ae o soo se tasi na te aumai galuega leaga, o ia lava lea e avea o se etama a le tiapolo, ona ua faalogo o ia i lona leo, ma mulimuli atu ia te ia.
42 Ma o soo se tasi e faia lenei mea e ao lava ona ia maua ona ataui mai ia te ia; o lea e maua e ia mo ona etaui le ioti, e faatatau i mea tau i le amiotonu, ona ua oti o ia e faatatau i galuega lelei uma.
43 Ma o lenei, ou uso e, ou te manao ia outou faalologo mai ia te au, ona ou te tautala atu ma le malosi o loʼu agaga; aua faauta, ua manino ona ou tautala atu ia te outou e lē mafai ona outou sese, pe ua ou tautala atu e tusa ai ma poloaiga a le Atua.
44 Ona ua valaaulia au ou te tautala atu i lenei ala, e tusa ai ma le afaatulagaga paia a le Atua, lea ua ia Keriso Iesu; ioe, ua poloaiina au ou te tu ma molimau atu i lenei nuu mea na tautalagia e o tatou tamā, e uiga i mea o le a oo mai.
45 Ma ua lē ona pau lea. Tou te lē manatu ea ua ou ailoa e au ia lava nei mea? Faauta, ou te molimau atu ia te outou, ua ou iloa o mea ua ou tautala atu ai, ua moni. Ma o le a so outou manatu e faapefea ona ou iloa lo latou moni?
46 Faauta, ou te fai atu ia te outou sa afaailoa mai i latou ia te au e ala i le Agaga Paia o le Atua. Faauta, sa ou eanapogi ma tatalo i aso e tele ina ia mafai ona ou iloa nei mea mo au lava ia. Ma o lenei ua ou iloa mo au lava ia ua moni nei mea; ona o le Alii le Atua na ia faailoa mai nei mea ia te au e ala mai i lona Agaga Paia; ma o le agaga lea o ifaaaliga ua ia te au.
47 Ma e lē gata i lea, ou te fai atu ia te outou sa faapea foi ona faaali mai ia te au, ua moni upu na tautatala mai ai o tatou tamā, e tusa lava ma le agaga o valoaga ua ia te au, lea foi na ala mai i faaaliga a le Agaga o le Atua.
48 Ou te fai atu ia te outou, ua ou iloa mo au lava ia o soo se mea o le a ou tautala atu ai ia te outou, e uiga i mea o le a oo mai, ua moni; ma ou te fai atu ia te outou, ua ou iloa o le a afio mai Iesu Keriso; ioe, le Atalii e Toatasi na Fanaua e le Tamā, ua tumu i le alofa tunoa, ma le alofa mutimutivale, ma le upumoni. Ma faauta, o ia lea e afio mai na te aveese agasala a le lalolagi, ioe, agasala a tagata uma taitoatasi, o e e tutumau i le talitonu i lona suafa.
49 Ma o lenei ou te fai atu ia te outou o le afaatulagaga lenei ua valaaulia i ai au, ioe, e talai atu i oʼu uso pele, ioe, ma tagata uma taitoatasi ua nonofo i le laueleele; ioe, e talai atu i tagata uma, o e matutua ma e laiti, o e pologa ma e saoloto; ioe, ou te fai atu ia te outou o e ua matutua, ma outou foi o e ua faamatuatagata, ma le tupulaga faiaʼe; ioe, ou te alaga atu ia te i latou, e ao ina latou salamo ma etoe fanauina.
50 Ioe, sa faapea ona fetalai mai o le Agaga: Ia salamo, outou tuluiga uma o le lalolagi, ona ua lata mai le malo o le lagi; ioe, ua afio mai le Alo o le Atua i lona amamalu, i lona malosi, maoae, mana, ma le pule. Ioe, ou uso pele e, ou te fai atu ia te outou, ua fetalai mai le Agaga: Faauta i le mamalu o le eTupu o le lalolagi aoao; ma ua lata foi ona susulu atu o le Tupu o le lagi i totonu o le fanauga uma a tagata.
51 Ma ua fetalai mai foi le Agaga ia te au, ioe, ua alaga mai ia te au i se siufofoga malosi, ua fetalai mai: Alu atu ia ma fai atu i lenei nuu—Ia salamo, ona sei vagana ai ua outou salamo, e lē mafai lava i soo se ala ona outou mautofi i le malo o le alagi.
52 Ma ou te toe fai atu ia te outou, ua fetalai mai le Agaga: Faauta, ua faataatia nei le amatau i le tafue o le laau, o lea o laau uma e lē fua mai i fua lelei, o le a esala i lalo ma lafo i le afi, ioe, o se afi e lē mafai ona mate, o se afi lava e lē matineia. Faauta, ma ia manatua, o le Paia e Toatasi ua fetalai mai ai.
53 Ma o lenei ou uso pele e, ou te fai atu ia te outou, e mafai ea ona outou tetee nei fetalaiga; ioe, e mafai ea ona outou tuu ese nei mea, ma asoli le Paia e Toatasi i lalo o o outou vae; ioe, e mafai ea ona faafefete aʼe outou i luga i le efaamaualuluga o o outou loto; ioe, tou te tausisi pea ea i le ofuina o iofu taugata ma tuu atu o outou loto i luga o mea lē aoga o le lalolagi, i luga o a outou ooa?
54 Ioe, o le a outou tausisi pea ea i le manatu faapea ua sili atu lo outou lelei nai lo o se tasi; ioe, o le a outou tausisi pea ea i le sauaina o o outou uso, o e ua latou faalotomaualalalo i latou lava ma ua savavali e tusa ma le faatulagaga paia a le Atua, lea na aumai ai i latou i lenei ekalesia, ina ua afaapaiaina e le Agaga Paia, ma ua latou aumai galuega lelei ua tatau ai mo le salamo—
55 Ioe, ma o le a outou tausisi pea ea i le fuli atu o o outou tua i e ua amatitiva, ma e ua lē tagolima, ma i le taofi o a outou mea mai ia te i latou?
56 Ma mulimuli lava, o outou uma o e e tausisi pea i lo outou amioleaga, ou te fai atu ia te outou, o i latou ia o i latou o le a sala i lalo ma lafo i le afi vagana ai ua vave ona latou salamo.
57 Ma o lenei ou te fai atu ia te outou, outou uma o e e fia mulimuli i le siufofoga o le aleoleo mamoe lelei, ia outou o ese mai i e amioleaga, ma ia outou etuese, ma aua nei pai atu ia latou mea lē mamā; ma faauta, o le a isoloia ese o latou igoa, ina ia lē faitauina igoa o e amioleaga i totonu o igoa o e amiotonu, ina ia mafai ona faataunuuina le afioga a le Atua, ua fai mai: O le a lē faafefiloiina igoa o e amioleaga ma igoa o oʼu tagata;
58 Ona o igoa o e amiotonu o le a tusia i le atusi o le ola, ma o le a ou tuu atu ia te i latou se nofoaga i loʼu lima taumatau. Ma o lenei, ou uso e, se a fa a outou e faasaga i lenei mea? Ou te fai atu ia te outou, afai tou te tautatala tetee i ai, e le afaina, ona e faataunuuina lava le afioga a le Atua.
59 Ona o ai se leoleo mamoe o i totonu o outou, ua ia te ia ni mamoe e tele, ae ua ia lē leoleo i luga o i latou, ina ia lē ulu mai luko ma ai lana lafu? Ma faauta, afai e ulu mai se luko i lana lafu pe na te lē tuli ese ea o ia i fafo? Ioe, ma mulimuli lava, afai na te mafaia, na te fasimate o ia.
60 Ma o lenei ou te fai atu ia te outou, o loo valaau mai le leoleo mamoe lelei ia te outou; ma afai tou te faalogo i lona siufofoga, o le a ia aumai outou i lana lafu, ma o outou o ana mamoe; ma ua ia poloaiina outou ia aua neʼi o outou tuu se luko feai ia ulu mai i totonu o outou, ina ia lē mafai ona faaumatiaina outou.
61 Ma o lenei, o au o Alema, ou te poloai atu ia te outou i le gagana a ia o alē na ia poloaiina au, ia outou vaai ia outou faia upu ia sa ou tautala atu ai ia te outou.
62 Ou te tautala atu faapoloaiga ia te outou o e ua auai i le ekalesia; ma ia i latou o e ua lē auai i le ekalesia, ou te tautala atu i ai faalevalaaulia, ma fai atu: O mai ma ia papatiso i le salamo, ina ia avea foi outou ma e mafai ona aai i le fua o le alaau o le ola.

robotstxt: allowed

filter: keep


text:
Ia mafutaina i tatou e le Agaga sa tatou lagonaina iinei ma tumau ai a o tatou faia mea tatou te nopia’i ai i aso taitasi.
O’u uso e ma tuafafine, ou te iloa o le a outou ioe faatasi ma a’u, o se konafesi ua aupito sili lenei ona musuia. Sa tatou lagonaina le tele naua o le Agaga o le Alii i nei aso e lua, a o tuia o tatou loto ma faamalolosia a tatou molimau i lenei galuega paia. E momoli atu le faafetai ia i latou taitoatasi sa saunoa, e faapea foi Uso na fofogaina tatalo.
Ua tatou i ai uma iinei aua tatou te alolofa i le Alii ma mananao e auauna atu ia te Ia. Ou te molimau atu e silafia e lo tatou Tama Faalelagi i tatou. Ou te tautino atu e i ai Lona aao i mea uma.
Ou te toe faapea atu, sa matagofie musika, ma e momoli atu ai la’u faafetai patino ma le Ekalesia atoa ia i latou ua naunau e faasoa mai ia i tatou a latou taleni i lea itu.
E momoli atu le faafetai loloto i na Uso ua faamalolo mai i lenei konafesi. Sa latou tautua ma le faamaoni ma le lelei, ma sa tele lo latou sao i le galuega a le Alii.
E momoli atu la’u faafetai tele i o’u fesoasoani faamaoni ma le tuuto, ma faafetai atu faalauaitele ia i la’ua mo le lagolago ma le fesoasoani la te tuuina mai ia te au. O i la’ua moni o ni tamalii o le tofa loloto ma le malamalama, ma e taua tele la la’ua tautua.
Ou te faafetai atu i o’u uso o le Korama a le Toasefululua mo la latou auaunaga faifai pea i le galuega a le Alii. E faapena foi ona ou momoli atu la’u faafetai i uso o Korama a Fitugafulu ma le Au Epikopo Pulefaamalumalu mo la latou auaunaga mataalia ma le le manatu faapito. E faapena foi ona momoli atu la’u faafetai mo alii ma tamaitai o loo galulue o ni taitai aoao o ausilali.
Uso e ma tuafafine, ou te faamautinoa atu ia te outou o loo silafia e lo tatou Tama Faalelagi luitau o loo tatou feagai i le lalolagi i le taimi nei. E alofa o Ia ia i tatou taitoatasi, ma o le a faamanuiaina i tatou a o tatou taumafai e tausi Ana poloaiga ma sailia o Ia e ala i le tatalo.
Ua matua faamanuiaina i tatou i le i ai o le talalelei toefuataiina a Iesu Keriso. E maua ai tali i fesili pe o fea na tatou o mai ai, pe aisea ua tatou i ai iinei, ma pe o fea o le a tatou o i ai pe a tatou tuua lenei olaga. E aumaia ai le uiga ma le pogai ma le faamoemoega i o tatou olaga.
Ou te faafetai atu mo le auaunaga o loo outou matua naunau e tuuina atu i le tasi ma le isi. O i tatou o aao o le Atua i le lalolagi lenei, faatasi ai ma se poloaiga ia alolofa ma auauna atu i Ana fanau.
Ou te faafetai atu mo mea uma o loo outou faia i a outou uarota ma a outou paranesi. E momoli atu la’u faafetai i lo outou naunautai e auauna atu i tofiga ua valaauina outou i ai, po o a lava na tofiga. E taua uma i le faalauteleina o le galuega a le Alii.
Ua maea nei le konafesi. A tatou toe taliu atu i o tatou aiga, ia tatou foi atu ma le saogalemu. Talosia ia tatou maua atu o lelei mea uma i le taimi na tatou toesea mai ai. Ia mafutaina i tatou e le Agaga sa tatou lagonaina iinei ma tumau ai a o tatou faia mea tatou te nopia’i ai i aso taitasi. Ia tatou faaalia le agalelei faateleina o le tasi i le isi. Talosia ia maua mai i tatou o faia le galuega a le Alii.
Ia i ai faamanuiaga a le lagi ia te outou. Ia faatumulia o outou aiga i le filemu ma le alofa. Ia outou fafagaina pea lava pea a outou molimau, ina ia avea ai ma o outou puipuiga mai le fili.
I le avea ai o sa outou auauna faatauvaa, ou te naunau ma lo’u loto atoa e faia le finagalo o le Atua ma auauna atu ia te Ia ma auauna atu foi ia te outou.
Ou te alofa ia te outou; ou te tatalo mo outou. Ou te toe talosaga atu foi, ia outou manatuaina a’u ma le Au Pulega Aoao uma i a outou tatalo. E tasi lava i matou ma outou i le uunaia i luma o lenei galuega ofoofogia. Ou te molimau atu o loo tatou i ai faatasi uma i lenei galuega, ma e tofu alii uma, tamaitai, ma tamaiti ma se vaega e faatino. Ia aumaia e le Atua ia i tatou le malosi ma le tomai ma le naunautai e faatino lelei ai la tatou vaega.
Ou te molimau atu ia te outou e moni lenei galuega, o loo soifua lo tatou Faaola, ma Na te taialaina ma faatonutonu Lana Ekalesia i lenei lalolagi. Ou te tuuina atu la’u molimau ma la’u tautinoga o loo soifua le Atua lo tatou Tama Faavavau ma e alofa ia i tatou. O Ia moni lava o lo tatou Tama, e tino mai o Ia ma e moni lava. Talosia ia tatou iloaina ma malamalama i le latalata tele mai ua Ia naunau ai e afio mai, o le mamao o loo naunau o Ia e fesoasoani mai ai ia i tatou, o le tele o Lona alofa ia i tatou, ma le tele o mea Na te faia ma naunau e faia mo i tatou.
Ia faamanuia outou e Ia. Ia ia te outou i le asō ma aso uma le filemu na Ia folafola mai.
Ou te faatofa atu ia te outou seia tatou toe feiloai i le isi ono masina, ma ou te faia ai i le suafa o Iesu Keriso, lo tatou Faaola ma le Togiola, amene.


text:
TALEPE FALE'OLOA E TOLU ONA O LE FIA ULA SIKALETI
Na fa'ailoa e le ali'i o Siaosi Va'a Jr i luma o le fa'amasinoga, e tasi le mafua'aga na ala ai ona ia auai i le osofa'iga ma le talepeina o fale'oloa e tolu i le amataga o le tausaga nei, o le fia ula lea i se sikaleti.
E tolu fale'oloa na tu'uaia e le malo le ali'i o Va'a Jr, sa la osofa'ia ma le ali'i o Ryan Pite i le po o le aso 10 Ianuari 2012, ae ina ua fesiligia e le ali'i fa'amasino sili lagolago ia Lyle L. Richmond le ali'i o Va'a Jr pe aisea na la osofa'ia ai ma Pite faleoloa ia, na ata le alii ona faapea lea o lana tali, “Oi, na mafua ona ma osofa'ia fale'oloa na ona o le fia ula lava i se tapa’a.”
E fa moliaga mamafa lea ua tali ioe Va'a Jr i luma o le fa'amasinoga sa ia fa'atinoina, ma o ia moliaga e aofia ai le talepe fale i le tulaga lua, lua moliaga o le taupulepule e fa'ataunu'u le moliaga o le talepe fale, atoa ai ma le moliaga o le gaoi.
Na fa'amatala e Va'a Jr i le fa'amasinoga e fa'apea, o le fale'oloa muamua lava na la osofa'ia ma Pite, la te le i o ai i totonu, ae sa la taumafai e a'apa atu i fafo e aumai ni 'oloa mai totonu, peita'i sa iloa mai i la'ua e se fafine Saina sa i totonu, ma vala'au mai ai loa ia te i la'ua e o 'ese.
“Na mafua ona ma taumafai e osofa'i le fale'oloa lea, ona ua lagona lava le fia ula i se tapa’a,” o le tala lea a Va'a Jr i le fa'amasinoga.
Ina ua le manuia le la taumafaiga ma Pite i le fale'oloa lea, na ta'ua ai loa e Va'a Jr lo la aga'i atu i le fale'oloa lona lua, le Super Star, lea na taumafai ai loa lana uo o Pite e talepe u’amea o lo o poloka ai fa'amalama o le fale'oloa, ae iloa mai ai loai la'ua e le pule, ma la va'aia ai le tamaloa Saina ua savali atu ia te i la'ua ma se samala.
“Na ma toe solomuli i fafo ma taufa'alelei i le ali'i Saina lea, ae ou iloa atu loa le mea pu’eata o lo o tu mai i le isi itu o le fale'oloa, ma ou fai ai loa ia Pite e tago e talepe le mea pu’eata, ma sa usita’i ai fo'i Pite i la’u fa'atonuga,” o le molimau lea a Va'a Jr.
O le fale'oloa lona tolu na talepe e Va'a Jr ma lana uo, o le Leone Store, lea na tu’i e Pite le tioata tele o lo o pito i luma i se ma’a, ma la a'apa atu ai loa i totonu ma si'i mai pusa pulu kamu ma pepa siakelati ma la o loa ma 'ave.
Ina ua fesiligia e le ali'i fa'amasino ia Va'a Jr pe aisea na la talepeina ai le fale'oloa lea, na tali le ua molia, “o le fia ula lava i se tapa’a.”
O lo o taofia pea i le to'ese le ali'i o Va'a Jr e fa'atali ai le aso 31 Me lea ua fa'amoemoe e lau ai lona fa'asalaga i luma o le fa'amasinoga maualuga. O isi moliaga na totoe ai fa'asaga ia te ia ua solofua e le malo.
Na ta'ua e le loia a le malo o Cabel Poag, o le solitulafono o le talepe fale ma le gaoi, o se tasi lea o solitulafono ua matauina le fa'atupulaia i le atunu'u i le taimi nei, ae maise ai lava tupulaga talavou.


text:
Fagogo: Salu Vale le Lau Ta’amu a A’opo
[Malo le faitau, malo foi le onosai, ae alo mai loa o le toe sosooina lenei o la tatou tala faasolo, lea na gata mai i le vaiaso na tea nei i le taimi lea na fai atu ai le tamaitai lea ofisa ia Fatu, a maua sona avanoa ona alu atu lea la te fai ‘aiga i le aoauli o le aso e sosoo ai.]
E le’i alu le tama e tapena mai sana faleaiga niu e pei ona masani ai mo le isi aso e soso’o ai, ona o lea ua maua lana galuega i le faleaiga, ma ua sauni ai foi lona mafaufau e galue i le vaiaso fou, ae o le aoauli o le aso na soso’o ai, na laei mama ai loa Fatu ma agai atu i le ofisa o le tamaitai lea ua la masani talu ai lana pisinisi o niu faatau. Na ona tu lava o le tama i luma o le faitoto’a, tu’itu’i loa ma le faitoto’a ona ia ulufale lea i totonu, ma ia vaaia ai le tamaitai lea o loo nofo mai i luga o lana laulau. “Se malo alii i lau susuga a le alii faipisinisi, faafetai ua e sau,” o le tala ata atu lea a le teine ia Fatu, ae o le tama i le taimi lea, ua meia ona o le upu ua faalagilagi atu ai o ia, o ia o le tagata faipisinisi. “Malo fo’i le soifua i lau susuga i le faletua,” o le tali atu lea a Fatu ae ata le teine ma faapea atu, “Oka, ua e nofo lava ma faafaletua a’u e le’i taitai oo i ai lota olaga, a ea?”
Na uma vave lava galuega a le tamaitai i le taimi lea, ae ua pisi loa e tapena luga o le laulau i le potu o loo pito i tua o le Ofisa, ma ia valaauliaina ai loa Fatu la te fai aiga i le aoauli. “O a’u o Tamara, ou te faigaluega lava iinei i la’u tama’i pisinisi lea,” o le tala lea a le teine i le tama, “O lo’u igoa Fatu, o la’u tama’i pisinisi foi lea sa mafua ai ona ta feiloa’i o le faatauina lea o a’u niu e fesoasoani ai i le totogiina o pili aoga o nei o’u tei o loo faamuli mai i lo matou aiga i Amouta.” O le ulua’i aso na mafua ai Fatu ma Tamara na malamalama ai le isi i le tasi, ma ua iloa ai foi e Fatu, o Tamara o se tamaitai loia o loo fai lava lana pisinisi i le taulaga, ma e to’alua ana tagata faigaluega o loo i ai. Ua iloa foi e Tamara o Fatu o se tamaititi matua oti, ua le uma lana aoga i le kolisi i Avele ona ua leai se tupe e totogi ai lana aoga, le mafuaaga lea ua alu ai e faatau lana pisinisi niu ona o le tau sailiina o se tupe e totogi ai pili aoga a nai ona tei o loo faamuli mai i lo latou aiga i Amouta. O se tala fiafia foi i le faalogo a le tamaitai, o lea ua maua le avanoa o Fatu e faigaluega ai i le faleaiga a Pinati, ona o lona loto fesoasoani i soo se taimi e faatau ai ana niu i luma o le faleoloa, na te tapenaina ai luga o laulau ma faamama le otaota, la’u ipu i tua ma fesoasoani i tagata faigaluega i soo se mea latou te manaomia.
A’o le’i tuua e le tama le ofisa o Tamara, sa ia faafetai i le tamaitai mo lona agalelei aemaise ai o le avanoa ua la talisua ai i lea aoauli, peitai i lona talitonuga, o le a le toe faalavelave mai foi ia te ia ona o lea ua ia iloa, o ia o se tagata e pisi tele i ana galuega aemaise ai o le failaina o ana mataupu i le faamasinoga, atoa ai ma le talatalanoa ma i latou o loo ia tauaveina a latou mataupu i luma o le faamasinoga.


text:
Tatala tua mai le toese se tina ona lana fanau
E tasi lava le mafuaaga na ala ai ona tatala i tua mai le toese i Tafuna ia le tina talavou o Keihana Talaese, ona o le manatu alofa o le faamasinoga maualuga i lana fanau.
“A tatala atu loa oe i tua mai le toese, ona e alu lea e fusi ma opo lau fanau, ma e faafetai i ai ona o le avanoa ua mafai ai ona toe tatala oe i tua,” o le saunoaga lea a le alii faamasino sili o Michael Kruse ia Talaese ina ua lau lana faasalaga i le vaiaso na te’a nei.
O Talaese na tuuaia e le malo i lona umia faasolitulafono o vaega o le laau faasaina o le mariuana, ina ua agai atu leoleo e faato’a filemu se vevesi na tulai mai i le uafu o vaa faila i Malaloa i le masina o Fepuari, ae maua ai mariuana i se tasi o alii ma Talaese.
A’o taofia Talaese i le ofisa o leoleo mo suesuega, na taumafai e sola ese, peitai na tuli o ia e leoleo ma toe maua ai, ma molia ai loa foi o ia i le sola ese mai leoleo.
I se maliliega na sainia e Talaese ma le malo, na talosaga ai le malo i le faamasinoga ina ia tali ioe le ua molia i le moliaga o le sola ese mai leoleo, ae solofua le moliaga mamafa o le umia lea o mariuana, lea foi na talia e le faamasinoga.
I le tali ioe ai o Talaese i le moliaga o le sole ese ma leoleo, sa ia tautino ai e faapea, ao i ai o ia i lalo o le vaavaaiga a leoleo, sa sola ese ai ona o lona le mana’o e loka o ia, peita’i sa toe maua o ia e leoleo ina ua tuli o ia ma taofia ai loa i le falepuipui.
A’o le’i tuuina atu le faasalaga a le faamasinoga, na faatoese Talaese e tusa ai o lana solitulafono sa fai, ma ia talosagaina ai se isi avanoa mo ia. Sa ia tautino i le faamasinoga, o lona le usitai i tulafono a le malo ua mafua ai ona oo puapuaga ia te ia, ma ua ia manaomia lona toe fia fo’i atu i lona aiga e tausi si ana fanau ma faatino ona tiute faatina.
Na talosaga lana loia o Mike White ina ia faanofovaavaaia o ia, ae ua lava le umi lea ua uma ona ia tuliina i le toese e fai ma ana faasalaga i lenei mataupu, lea foi na lagolago i ai le loia a le malo o Kimberly Hyde.
Saunoa Kruse, o Talaese na loka e leoleo ina ua maua i ai se vaega itiiti o mariuana, peitai ao i ai o ia i le ofisa o leoleo, sa ia maua le avanoa ma sola ese mai ai i leoleo peitai na toe maua o ia.
A’o i ai Talaese i le ofisa o leoleo i Fagatogo, sa alu i le atoa ma fai ai latou tuliga ma leoleo, ma toe pu’e atu ai o ia i luma tonu o le faletupe o le ANZ Bank i Fagatogo lava.
E 5 tausaga sa manatu le faamasinoga e loka ai Talaese i le toese i Tafuna, peitai o le a faamalumalu lona faatuanuuina o lea faasalaga, ae ua poloaina o ia e nofovaavaaia mo le 5 tausaga i lalo o poloaiga a le faamasinoga.
O nisi o ia poloaiga e aofia ai lona tuliina o masina e 12 i le falepuipui, peitai o le a taofi le faataunuuina o lea poloaiga, fuafua lea i lona usitai i faatonuga uma o le a tuuina atu ia te ia.
Ua poloaina o ia na te totogiina le salatupe e $1,000, ma ia aua nei ona toe tagofia fualaau faasaina poo le ava malosi i soo se taimi.
“O le a suesueina lou tino e leoleo poo sui o le ofisa faanofovaavaaia, ina ia iloa ai e te le o toe tagofia fualaau faasaina poo le ava malosi fo’i, afai ae faamaonia o loo e tagofia mea ia, o le a loka oe i le falepuipui mo le 5 tausaga,” o le fautuaga lea a le faamasinoga ia Talaese.
O isi poloaiga a le faamasinoga mo Talaese e aofia ai le faasa lea ona toe alu i nofoaga o loo faatau ai le ava malosi, pe toe faatasi foi ma tagata o loo tagofia le ava malosi, e oo foi ia i laua e toalua lea na taofia faatasi i latou i lenei mataupu, ua faasa ona toe fesootai i ai.
O i laua na loka faatasi ma Talese i le mataupu lenei e aofia ai Vaoeli Lafoia ma Hefa Vahe. Ua maea ona tali ioe Lafoia ma Vahe i moliaga sa tuuaia ai i laua, ma ua faatali foi le aso e lau ai a laua faasalaga.


text:
FA’AFETAI TUILAEPA IA TOGIOLA MO LANA NOFOAIGA
E ui o lea ua toe o ni nai masina ona faasifo lea o le taitaiga a le afioga i le matua ia Togiola Tulafono mo le Sa o Tutuila ma Manu’a, peitai na faaaoga e le afioga i le alii Palemia a le malo o Samoa, susuga Tuilaepa Lupesoliai Sailele Malielegaoi le avanoa na ia maua i le fonotaga a malo e lua i le vaiaso nei, e momoli aloaia atu ai lana faafetai ia Togiola e tusa ai o lona taitaiina o le Sa o Amerika mo tausaga e tele.
O le faaiuga o le fonotaga i le va o taitai o malo e lua ma a laua taupulega i le aso Gafua na te’a nei, na maua ai loa le avanoa o le alii Palemia e saunoa faafetai ai ia Togiola e tusa ai o lana nofoaiga, aemaise ai o lana faamanuiaga i se taitai fou o le a tulai mai, ina ia mulimulita’i i alafua ua faataoto e le kovana ina ia manuia ai malo e lua m a ona tagata.
Saunoa Tuilaepa, o Togiola o se tasi o taitai sa taulamua i le unaia o talanoaga i le va o Samoa e lua, ina ia faatumauina ai le galulue soosoo tauau o malo e lua, ma ia faaleleia tulaga o felauaiga ma fesootaiga i ona tagata.
Fai mai Tuilaepa, o le taitai e galue faamaoni i le valaauina o ia e le Atua e fai ma taitai, faatoa uma lava lana galuega ina ua valaau le Atua ia te ia, ae le faatalitali sei oo i le taimi o le palota, e pei foi ona tuuaia ai lana vaega faaupufai i Samoa e le atunuu, faatoa laga lava i luga a latou galuega pe a latalata mai le palota.
Sa ia taua foi e faapea, afai e toe to manatu i le uluai taimi na amata mai ai talanoaga nei, ona ia maitauina lea o le tulaga manuia ua i ai le galulue soosoo tauau o malo e lua.
“Masalo toe pau lenei o le tatou feiloaiga ona oo lea i le taimi e faaiu ai lau nofoaiga Togiola, ae avea ai lenei avanoa e momoli atu ai la’u faafetai e fai ai a’u ma sui o Samoa ma ona tagata, e tusa ai o lau tautua i lenei itu o le atunuu aemaise ai o tausaga e tele sa tatou galulue soosoo tauau ai mo se manuia o Samoa e lua, o faamanuiaga mo lau afioga ma le faletua, ia faasino atu e le Atua se isi auala lua te toe auauna ai mo Amerika Samoa,” o le saunoaga lea a Tuilaepa.
Fai mai Tuilaepa, o le malo o Amerika, o le malo pito sili lea ona paoa i le lalolagi, e le gata i lona malosi tau pulega, ae faapena foi i lona tamaoaiga ma tulaga tau fefaatauaiga, o le mea lea e le tatau ai ia Amerika Samoa ona tuu lafoa’i lo la sootaga vavalalata ma Amerika.
Na talosagaina e Tuilaepa le malo o Amerika Samoa ina ia aua nei o latou tuu lafoaia lo latou faiga paaga masani ma le malo o Amerika o loo i ai i le taimi nei, a ia faaauau pea ma faaleleia ona o iina o loo tafe mai ai lona manuia, lea foi e manuia atu ai ma Samoa.
“O la’u talosaga i lau afioga i le kovana sili atoa ai ma nisi taitai o loo fou fou mai i le lumana’i, aua le tuu lafoaia la outou faiga paaga ma le malo tele o Amerika a ia outou mafuta lelei pea i ai, o a mea e tulai mai i lo outou va poo nisi foi o tulaga e tau afaina ai la outou faiga paaga, o la matou tatalo, ia saga tafe mai pea le susu ma le meli iinei ia Amerika Samoa, aua e malolo puupuu iinei le tamaoaiga ae faai’u uma atu ia matou, o le ala lena matou te naunau ai pea ia faamausailiina pea la outou va nonofo ma Amerika, aua e lelei outou tou te tua i le vao ola a’o matou, matou te tua i le nonu la le, a alu alu fo’i ua le taulia la matou nonu o loo ave i fafo ona matou nofonofo fo’i lea ma tau saili se isi auala e maua ai se isi tupe mo matou,” o le saunoaga lea a Tuilaepa ma tali e ai le fonotaga.


text:
Tala o Faamasinoga
FAAI’U I LE FALEPUIPUI LE VEVESI NA MAFUA ONA O SE FANUA
O se vevesi na tulai mai i le va o ni aiga se lua i Coconut Point i Nuuuli, i le faaiuga o le vaiaso na tea nei, na faai’u i le lokaina o ni isi e to’alima, lea na tutula’i i luma o le Fa’amasinoga Fa’aitumalo, i le amataga o le vaiaso.
Na maua i suesuega a leoleo, le fa’ao’olima o le to’alima lea, ii se tina matua ma sana tama, e mafua, ona o fanua.
E toalua ni tina ma ni fanau talavou na taofia ma tu’uaia i le moliaga o le fa’atupu vevesi i nofoaga faitele atoa ai ma le fa’ao’olima i le tulaga tolu.
O tina e to’alua na aofia ai Sema Lemalu ma Le’aniva Fanene-Saifoloi, lea le te’ena tuuaiga faasaga ia te i latou, tau ala atu i le latou loia o Mark Ude.
Ina ua maea le iloiloga muamua sa faia a i latou nei i le vaiaso nei na toe tatala ai loa i latou uma i tua mai le toese i lalo o ni poloaiga a le faamasnoga e ao ona latou usitai ma mulimuli i ai, e faatali ai le isi iloiloga lea ua faatulaga e faia i le aso 17 Fepuari.
MAUA I TOTONU O LE POTU O SE TAMA’ITA’I
O le alii lea o lo o tu’uaia e le malo i lona ulufale fua i totonu o le potu moe o se tamaitai i Fagaitua, ua molia nei i le moliaga mama o le fa’atupu vevesi i nofoaga faitele ma le fa’amoemoe o le malo, e ono i ai nisi moliaga fa’aopoopo latou te toe failaina.
I fa’amaumauga a le fa’amasinoga o lo o taua ai e fa’apea, na alu atu lava le alii o Lagovai Isamaeli, 24 tausaga mai Auto, ina ua matua ova lava lona ‘ona, ma alu i totonu o le fale o se aiga i Fagaitua, ma alu ii totonu o le potu o se tamaitai o lo o moe.
E le i iloa e le teineititi le mea na tupu peitai o lona tina na ia lagonaina le taimi na alu atu ai Isamaeli i totonu o le potu o lana tama, ma ia vala’au loa leoleo. Na fa’amatala e le tina, e le masani latou ma le alii lea, e le iloa foi le mafua’aga na ala ai ona alu atu i totonu o le potu o lana tama.
Na te’ena e Isamaeli le moliaga mamafa lea ua tuuaia ai o ia e le malo.
MATTHEW YANDALL
Ua talia e le Fa’amasinoga Maualuga le talosaga na fa’aulu e le tamaitai loia o Ruth Risch-Fuatagavi, lea o lo o tulai mo Matthew Yandall, ina ia toe tolopo le uluai iloiloga a le ua molia, ona o lo o fa’aauau pea talanoaga ma le malo mo se maliliega aufaatasi e faamuta ai lenei mataupu.
Ina ua vala’auina le uluai iloiloga a Yandall i le vaiaso nei, na fa’ailoa ai e lana loia i le faamasinoga, e lei i ai se maliliega ua mafai ona sainia e itu e lua i le taimi nei. O Yandall o loo tuuaia i le moliaga mama o le faaoolima i le tulaga lua, ona o le faalavelave lea na tulai mai i le vaiaso mulimuli o le masina o Tesema 2011, ina ua ia faaoolima i lana uo teine e pei ona tuuaia ai o ia e le malo, i le maea ai lea o se taugaupu na tulai mai i lo la va, ma taofia ai loa le tamaitai i le falemai ona o le tulaga matuia i ona manu’a.
O loo teena e Yandall tuuaiga faasaga ia te ia, ma ua faatulaga lana uluai iloiloga e toe valaauina i le aso 22 Fepuari.
MAEA FUSUAGA AE MOLIA FANAU AOGA I LE TULAFONO
Mai le silia i le toa 20 fanau aoga mai le Aoga Maualuga a Tafuna na taua le aafia i se fusuaga tele sa faia ma tamaiti aoga mai Vaitogi ma Nuuuli i le vaiaso na tea nei, na faaiu puta ai le olaga aoaoina ina ua faamalolo le tumau le silia i le toa 20 o i latou nei, e aofia ai le tusa ma le toa 10 ua tietie ai moliaga a le malo i o latou tumua’i.
O lea vevesi na tulai mai i totonu o le lotoa o le aoga i le vaiaso na tea nei, ma taofia ai loa e leoleo tamaiti aoga e toa 11, lea na tutulai ai loa i latou nei i luma o le faamasinoga faaitumalo, ma latou teena ai tuuaiga o le faatupu vevesi i nofoaga faitele, e ui o loo faaauau pea suesuega a le malo pe ono i ai ni moliaga faaopoopo e faia faasaga i nisi o i latou nei.
Na taua e le tamaitai loia sili lagolago o Terri Bullinger, o le vevesi na amata mai e ni tamaiti aoga toalaiti i totonu o le fale taaalo a le aoga, pe tusa o le itula e 7:00 i le taeao, peitai na faaiu ina ua toatele fanau aoga na aafia ai, ma iu ina manu’a ai se tasi o faufautua a le aoga ao taumafai e faatoa filemu le vevesi.
Na taua e Bullinger e faapea, i le ripoti mai le Ofisa o Leoleo e tusa ai o le faalavelave na tulai mai, o loo taua ai le manunu’a o ni alii aoga se toatolu, o le isi toatasi na gau lona vae ae o le isi na manu’a ona foliga.


text:
by Galumalemana T.T. Autagavaia | Nov 1, 2015 | SAMOAUa lē o toe vaaia nei i le vaega i luma o le fogafale pito i lalo o le maota o le Ioane Viliamu o se meatotino a le Ekalesia Faapotopotoga Kerisiano Samoa le EFKS, pisinisi e lua o le internet café ma le fale oti ulu a le kamupani o le South Pacific Cladding e...
by admin | Apr 17, 2015 | AUKILANIO le tauaofia ai o le fanau a le tina ia Selafina Motunuu faapea fanau o lana fanau, ma fanau o fanau a lana fanau, na tulai mai ai se aiga toatele ma le maopoopo, toetiiti a maua le selau o i latou sa tupuga mai i lenei tina. E to‘a 11 le fanau, 6 teine ae 5 tama, o...
by Galumalemana T.T. Autagavaia | Feb 20, 2015 | SAMOAO le malumalu o le ekalesia EFKS i Nofoalii sa faia ai toe sauniga faaiu o le tamaitai 17 tausaga le matua o Lei‘a Misa, lea e lua tausaga o faataotolia i lona gasegase o fatuga‘o ma ua iu ai lava lona ola. O molimau o lona olaga faateineitiiti mai lona laitiiti seia...
by Galumalemana T.T. Autagavaia | Jan 12, 2015 | SAMOA“O ia le uluai tausala ua filifilia ina ua pasia le suiga fou i le igoa o le tauvaga” O le tausala o Samoa le afioga Latafale Auvaa ua manumalo i le Tausala o Atumotu o le Pasefika, ma o ia le uluai tamaitai ua faapaleina ina ua suia le igoa o le tauvaga i le tausaga...
by Galumalemana T.T. Autagavaia | Dec 29, 2014 | SAMOA“O ia le uluai tausala ua filifilia ina ua pasia le suiga fou i le igoa o le tauvaga” O le tausala o Samoa le afioga Latafale Auvaa ua manumalo i le Tausala o Atumotu o le Pasefika, ma o ia le uluai tamaitai ua faapaleina ina ua suia le igoa o le tauvaga i le tausaga...


text:
Tala o Famasinoga
MAPU LEOTA
O le taeao nei lea ua faamoemoe e lau ai le faasalaga a le alii o Mapu Leota, ina ua faamaonia e le alii faamasino ia John Ward II le moliaga o le faatupu vevesi i totonu o lona aiga, e mafua mai i se faalavelave na tulai mai i le masina o Mati o le tausaga nei, lea na ia tago tago ai i le itutinosa a le uso o lona to’alua a’o momoe si fafine, o lona toalua ma le la fanau i le potu malolo o le latou fale.
Na tete’e Leota i le tuuaiga faasaga ia te ia, ma mafua ai loa ona faatulaga lana faamasinoga iloilo i le aso Faraile na te’a nei peitai ina ua maea ona faafofoga le faamasinoga i molimau a le malo e aofia ai ma le fafine na aafia, na tuuina mai ai loa le faaiuga e nofosala Leota i le solitulafono sa tuuaia ai o ia.
Na taua i faamaumauga a le faamasinoga e faapea, na te’i le tina na aafia ina ua ia faalogoina se tagata o loo tago atu i lona itutinosa (tulou), o lea na nofo ai loa i luga ma ia vaaia ai Leota o loo tago atu ia te ia.
O loo tumau pea poloaiga a le faamasinoga o loo tatala ai Leota i tua e faatali ai le lauina o lona faasalaga i le taeao nei.
FUALALEMALO SALATIELU
O le tamaitai lea o loo tuuaia i lona togiina o se tamaititi e 11 tausaga i se ma’a ma manu’a ai ona foliga, ua faatulaga le isi ana iloiloga i le aso 6 Aokuso ina ua ia teena moliaga faasaga ia te ia i le vaiaso na te’a nei.
O le ulua’i iloiloga sa faia i le mataupu a Fualalemalo Salatielu i luma o le alii faamasino ia John Ward II, na faamaonia ai e le faamasinoga o loo i ai mau e lagolagoina ai sa soli le tulafiono, ma o le foi ua molia o loo tuuaia i le soliina o le tulafono.
O loo tuuaia le ua molia i le moliaga o le faaoolima i le tulaga lua, faatupu vevesi i totonu o lona aiga, atoa ai ma lona faia o ni gaioiga e lamatia ai le saogalemu o se fanau laititi.
I faamaumauga a le faamasinoga o loo taua ai e faapea, o se taugaupu i le va o le alii na manu’a ma lona uso laititi, ae alu atu ai le ua molia ma tu’i ona foliga ma pau ai i lalo, ona ia kikiina lea o loina tino.
Na tu le tamaititi ma alu i le atoa peitai sa tago le ua molia i le ma’a ma togi ai o ia, ma tau ai i lona isu ma manu’a tigaina ai.
O taualumaga uma o le mataupu a Salatielu o loo faamatalaina atu lea ia te ia e se tamaitai e i ai lona tomai i gagana faagugu (sign language), ona o le ua molia e gugu.
O loo tumau pea poloaiga o loo tatala ai Salatielu i tua e pei o le faasa lea ona ia toe taumafai e faafesootai le tamaititi na aafia, aua nei ona toe soliina se tulafono, aua foi nei taumafai e sola ese ma le atunu, ao faagasolo lana mataupu i luma o le faamasinoga maualuga i le taimi nei.
O le tamaitai loia fautua lagolago ia Leslei Cardin o loo tulai mo Salatielu ae o Cecilia Reyna o loo tulai mo le itu a le malo.
NAOMI MAVAEGA
O le aso 6 Aokuso lea ua faatulaga e toe valaauina ai le mataupu a Naomi Mavaega, ina ua ia teena tuuaiga a le malo faasaga ia te ia i luma o le faamasinoga maualuga i le vaiaso na te’a nei.
O Mavaega o loo tuuaiai moliaga mamafa e lua e aofia ai le gaoi, atoa ai ma lona taumafai e faaaoga se credit card sa ia gaoia mai e fai ai sana faatau i se auala faasolitulafono.
O tuuaiga faasaga ia Mavaega na afua mai i se faalavelave na tupu ia Aokuso 2011, ina ua ia taumafai e fai sana faatau i le Asco Motors e faaaoga ai le credit card sa ia gaoi mai i le ato a se fafine sa la nonofo faatasi i le potu e faatali ai gasegase a le falemai i Fagaalu.
Na taua i faamaumauga a le faamasinoga e faapea, o se aitalafu a le ua molia i le pule o le Aeto Taxi stand i Pago Pago, na mafua ai loa ona ia taumafai e faatau mai ni pa’u taavale e faapaleni ai lana aitalafu e $450.
Na faailoa e Mavaega i le alii lea, o le credit card a lona tina lea o le a faaaoga e totogi ai ana pa’u taavale e faapaleni ai lana aitalafu.
Na pepelo Mavaega i le tagata faigaluega a le Asco Motors o lona aunty e ana le credit card, ae ina ua fesiligia mulimuli o ia, sa toe sui lana tali.
Ina ua fesiligia foi o ia e leoleo, sa ia ioeina ai lona gaoiina o le credit card ae tia’i le tamai ato sa i ai i totonu i se togavao i Tafuna.
Fai mai le malo, ua uma ona toe faafoi i le olomatua lana tamai ato sa gaoi e le ua molia, ma mea aoga uma sa i ai e aofia ai ma le credit card.
O loo taofia pea i le toese i Tafuna Mavaega ina ua le mafai ona ia totogiina le $5,000 sa faatulaga e tatala ai o ia i tua.


text:
E faapefea ona ou taliaina le faamagaloga a le Atua mo a’u?
Fesili: E faapefea ona ou taliaina le faamagaloga a le Atua mo a’u?
Tali: Ua tautino le Galuega 13:38, e faapea, "O lenei, sema e, le au uso e, ia outou iloa ua folafolaina ia te outou le faamagaloina o agasala ona o lenei tagata [o Iesu]."
O LE A EA LENEI MATAUPU O LE FAAMAGALOINA, AE AISEA FOI OU TE MANA'OMIA AI LEA MEA?
O le uiga o le upu "faamagalo" ua matua faamamaina lou olaga, ua le gata ina aveeseina o au agasala, ae ua faagaloina; ua le toe iai foi se sala sa tatau ona e totogiina! E maua e le tagata agasala le faamagaloina ona ua iai se alofa moni ma le alofa tunoa o le Atua, i le ua agaleagaina. O le faamagalo foi, o se filifiliga a le tagata sa agaleagaina, ua ia le taui ma sui ia te oe ae ua ia filifili e faagalo i amio leaga sa faia ia te ia.
O loo ta'ua mai e le Tusi Paia, e mana'omia e i tatou uma lava le faamagaloga a le Atua, aua ua agasala tagata uma lava. Fai mai le Failauga e 7:20: "E leai lava se tagata amiotonu i le lalolagi, o le na te faia amio lelei, ma le le agasala.” Fai mai foi le I Ioane 1:8: “Afai tatou te faapea, e leai sa tatou agasala, ua sese ai i tatou ia i tatou, e le o o totonu ia te i tatou le upu moni." O agasala uma lava e faasagatau i le Atua (Salamo 51:4). O le mea lea e mana'omia tele ai e i tatou le faamagaloina mai le atua. Afai foi e le'i faamagaloina a tatou agasala, e nofosala i tatou e faavavau (Mataio 25:46; Ioane 3:36).
FAAMAGALOINA--E FAAPEFEA ONA OU MAUAINA?
E faafetaia le Atua ona o Lona alofa mutimutivale – e naunau o Ia e faamagaloina a tatou agasala! Fai mai le 2 Peteru 3:9, "...ae peitai ua onosai mai lava o ia ia i tatou, ona ua le finagalo ia fano se tasi, a ia oo uma lava i le salamo." e finagalo le Atua ia faamagaloina i tatou, ma ua ia saunia ai le ala mo le faamagaloina o a tatou agasala uma lava.
Na o le oti lava le faasalaga ua tatau mo i tatou. Ua ta'utino mai le vaega muamua o le Roma 6:23 "Aua o le oti, o le totogi lea o le agasala;..." o le oti e faavavau o le totogi lava lea o a tatou agasala. A o le Atua, i Ana lava fuafuaga tonu, ua Ia liu tino tagata ai--o Iesu Keriso (ioane 1:1,14). O le oti sa tatau ona oo ia te i tatou, ae sa maliu Iesu i le satauro o le sui o i tatou. O le maliu o Iesu, o Ia lava o le Atua, o iina ua togiolaina ma faamagaloina ai agasala a le lalolagi atoa. Fai mai le I Ioane 2:2 "o le togiola foi o Ia mo a tatou agasala, e le gata foi ia i tatou, a e atoa foi ma agasala a le lalolagi uma lava." ua toe tu mai iesu nai e ua oti, ma ua Ia manumalo ai i le agasala ma le oti (I Korinito 15:1-28). Ia viia lava le Atua, aua o Lona maliu ma :ona toe tu mai ua faamaonia ai le vaega mulimuli o le Roma 6:23: "...a o le ola e faavavau, o le mea foaifuaina mai lea e le Atua, i lo tatou alii o Keriso Iesu."
E te mana'omia ea le faamagaloina o au agasala? O e lagonaina le mamafa o saisaitiaga nei o loo taumafai e pulea oe? Afai e tuu atoa lou faatuatua ia Iesu Keriso i Ia o lou faaola, o loo faatali mai o Ia e faamagaloina au agasala uma lava. O loo molimau le Efeso 1:7 "o ia foi ua tatou maua ai le togiola i lona toto, o le faamagaloina o agasala, e tusa ma le oloa faulai o lona alofa tunoa..." Ua totogiina e Iesu a tatou agasala, ua faamagaloina ai i tatou. Tau o lou ole atu i le Atua mo le faamagaloina o au agasala e ala ia Iesu, ma e talitonu o Iesu na maliu o le totogi lea o au agasala--Na te faamagaloina oe! O se feau manaia mo oe o loo maua lea i le Ioane 3:16,17: "Aua ua faapea lava ona alofa mai o le atua i le lalolagi, ua ia au mai ai lona atalii e toatasi, ina ia le fano se tasi e faatuatua ia te ia, a ia maua e ia le ola e faavavau. Aua e lei auina mai e le atua lona atalii i le lalolagi ina ia faasala i le lalolagi, a ia faaolaina le lalolagi ia te ia."
FAAMAGALOINA--E MONI E FAAPENA LE FAIGOFIE?
Ioe, e faigofie lava! E le faatauina le faamagaloga a le Atua. Na ona e talia, i lou faatuatua, e ala i Lona alofa tunoa. Afai e te manao e talia Iesu Keriso e avea ma ou faaola ma talia nei le faamagaloina o oe mai le Atua, faaaoga le tatalo lea. Ia e iloa lelei, e le faaolaina se tasi i le tatalo lea, poo se tasi lava tatalo. Na o lou faatuatua ia Iesu Keriso e te maua ai le faamagaloina o au agasala. O le tatalo lea ua na o se ala e faailoa atu ai i le Atua lou faatuatua ia te Ia, ma lou loto faafetai ona o Lana faamagaloina o oe. "le Atua, ua ou iloa ua ou agasala ia te Oe ma ua tatau lava ia te a'u lo'u faasalaga. Ae ua sui tulaga Iesu ma Ia tau’aveina le faasalaga sa tatau mo a'u, ina ia ou faatuatua ia te Ia ma ou maua ai le faamagaloina. Ua ou liliu ese nei mai a'u agasala ae faatuatua ia te Oe mo lo'u faaolataga. Faafetai tele mo Lou alofa tunoa ma lou faamagaloina o au! Amene!
Ua fai sau filifiliga ma'oti mo Keriso ina ua e faitau malamalama i itulau nei? Afai o lea, asiasi i le "Ua ou talia Iesu i le Aso lenei" o loo iai i lalo.
Toe taga'i i le itulau ua faaliliuina i le gagana Samoa
E faapefea ona ou taliaina le faamagaloga a le Atua mo a’u?


text:
MALAGA ALAFOTI TAALO KALAPU BRISTOL I PERETANIA
O se tala faanoanoa lenei mo isi o le atunuu e fiafia i le taaloga lakapi taitoa 7, ae o se tala faifia lea mo le alii taalo o Alafoti Faosiliva ma lona aiga, ina ua sainia se konekarate e taalo ai lea alo tautaua o le atunuu ma le kalapu lakapi a le Bristol i Peretania.
Na pau le eseesega o le konekarate lea ua saini e Alafoti, o le a le taalo mo le au taitoa 7 a le Bristol ae o le a ia laeiina le numera 6 poo le numera 8 foi mo le au taitoa 15 a lea kalapu iloga ma tautaua i Peretania.
E lei mamao atu foi na saini ai se konekarate a Alafoti ma le isi foi kalapu lakapi i totonu o Peretania, le kalapu o Toulous i Farani, ina ua faatoa maea le Ipu o le Lalolagi i le tausaga na tea nei, na piki ai loa Alafoti e taalo mo lea kalapu mo le umi e 6 masina.
O le filifilia ai o Alafoti e le kalapu lea mai Farani, na faavae lea i ni talanoaga sa faia i Niu Sila ao faagasolo ai le Ipu o le lalolagi, ma faafuasei ai loa ona maua le avanoa o Alafoti e taalo ai mo Toulous.
I le maea ai o lana konekarate lea, na toe taliu mai ai i le atunuu ma toe ofi atu i le au taitoa 7 a le Manu Samoa, i taamilosaga faaauau a le IRB e pei ona faagasolo ai i le tausaga na tea nei, lea o loo faatulaga mai ai Samoa i le tulaga fa ina ua maea taamilosaga e 8 sa faatautaia.
I ni faamatalaga o loo i luga o le upega o fesootaiga a le kalapu lenei o loo taua ai e faapea, o le sainia ia e Alafoti o se konekarate, o se tasi lea o tulaga ua leva ona tulimatai i ai le vaai a le alii faifeau ma le pulega a le kalapu, ina ua latou maitauina le tulaga taalo malosi o lenei alo o le atunuu i soo se taaloga sa fai ai o ia ma sui o Samoa.
O loo taua ai foi i ia ripoti se saunoaga a le alii o Alafoti e faailoa ai lona agaga fiafia ma le faafetai, ina ua maua se avanoa e ofi atu ai i totonu o lenei kalapu tautaua ma logologoa i Peretania.
O le ofi atu ai o Alafoti i le kalapu lenei, ua maua ai ma le avanoa la te feiloai ai ma le isi foi sui o le Manu Samoa i lana taitoa 7 o loo taalo ai, le susuga Fautua Otto.
O ni faamatalaga na faasoa mai e Otto ia Alafaoti na mafua ai ona unaia le loto o le nei alo o le atunuu, e fia maua sona avanoa e avea ai o ia ma totino o le kalapu, peitai o lea miti ua faataunuuina ina ua sainia lana konekarate i le vaiaso na tea nei.
Na taua e le alii faiaoga o le kalapu a Bristol o Liam Middleton e faapea, o se agaga fiafia ia te ia ina ua mafai ona taalo Alafoti mo lana kalapu.
Fai mai lana molimau, ua tele taimi o ia mataituina pea le taalo a Alafoti i au a Samoa, aemaise ai lava le tulaga o le pou e pei ona taalo ai i le laina i luma o le au taitoa 7.
O le tausaga e 2010 lea na siamupini ai le au taitoa 7 a Samoa i le taamilosaga atoa a le IRB, na avea ai Alafoti ma Mikaele Pesamino o alo o le atunuu na filifili mai i ai se tama taalo o le taamilosaga atoa, ma e ui sa faamanuiaina ai Pesamino i le faailoga MVP o le taamilosaga, peitai sa faamalieina le IRB i le tulaga mataina ma le maualuga sa i ai le faatinoina e Alafoti o le taaloga lakapi.
Ina ua salalau le tala e uiga i le malaga atu ai o Alafoti i Peretania mo lana kalapu fou, na faaalia ai e nisi e fiafia i le taaloga lakapi lo latou misia o lenei alo o le atunuu, aemaise lava o lea foi ua olioli mai le amataina o le taamilosaga taitoa 7 mo lenei tausaga.
Na taua e Auelua Papalii o Tafuna, o Alafoti, o se tasi lea o ana tama taalo e fiafia tele e matamata i lana taalo, aemaise lava le tulaga malosi o lana pue ma lana tamo’e.
“O Alafoti le isi tama ou te fiafia tele e matamata i lana taalo, e le gata e malosi toe saoasaoa, ae o se tagata foi e le fefe i se tagata, e osofai i soo se taimi aemaise lava i le taimi e latalata ai Samoa i luga o le laina sikoa a lana paga,” o le molimau lea a Papalii.
O le lagona foi lea o le susuga Peniamina Amituana’i, o se tasi o alii lakapi i se kalapu i le atunuu ina ua fesiligia e le Samoa News.
Na taua e Amituana’i, soo se taimi lava e o faatasi ai Alafoti ma Ofisa i le au taitoa 7 a le Manu Samoa, o taimi pito sili ia ona fiafia ai e matamata i le Manu Samoa.


text:
E ono solo tete’e faiaoga ASCC pe a le totogia i latou?
Na fa’ailoa e le afioga i le alii faipule mai le itumalo o Tualauta ia Tapumaia Galu Satele Jr i luma o le maota o sui i le aso ananafi, se fa’aaliga mai i ni isi o faiaoga o le Kolisi Tuufaatasi a Amerika Samoa (ASCC) ua o’o atu i lona Ofisa, i le ono faia o se latou solo tete’e po o le tula’i ese foi mai galuega, pe afai e fa’aauau pea ona le totogia i latou.
O lea fa’aletonu, e pei ona saunoa le alii faipule, sa ia fa’atusatusa i le fa’aletonu tau tupe o lo o tulai mai i le falemai i Fagaalu.
Na saunoa Tapumaia, o le fonotaga a le ASCC lea na fai i le Aso Gafua na te’a nei, na manino mai ai le i ai o ni isi o faiaoga o le a le mafai ona maua totogi. E le gata i lea, e toa 15 isi faiaoga ua mumusu e tu’uina atu togi a latou vasega i totonu, sei vagana ua totogi muamua i latou.
Na fa’aalia le atugalu o le ali’i Faipule, ona o lo o loma nei le asiasiga a le Komiti mai Amerika e pasia Kolisi ma Iunivesite a le malo tele.
Na taua foi e le alii faipule, o nisi o ripoti ua o’o atu i lona Ofisa, e aofia ai se fuafuaga e fa’amalolo nisi o faiaoga ona o tulaga le lava o tupe e totogi ai, peitai ua folafola e nisi e fa’apea, afai e tupu lea tulaga, o le a fai se solo tete’e po o le o ese foi ma le aoga.
“E taua tele lo tatou taumafai e saili se fofo mo le faafitauli lea ua tulai mai foi i le kolisi tuufaatasi, e manaomia ai foi le faia o se iloiloga a le tatou maota sei fesiligia ai le pulega a le kolisi e uiga i lenei faafitauli,” o le talosaga lea a Tapumanaia na tu’uina atu i luma o le maota.
Na fa’aalia e le afioga i le alii faipule ia Faimealelei A. Allen, o le fa’afitauli lava foi lea o lo o tulai mai i totonu o aoga eseese e aofia ai ma le aoga tulaga lua a lona nu’u i Aua.
Saunoa Faimealelei, e o’o mai lava i le taimi nei o lo o fa’atali pea le aoga mo nisi faiaoga se to’afa latou te faatumuina avanoa o lo o i ai mo le vasega 2, 7 ma le 8.
Sa ia taua foi, o le mataupu lenei sa ia lagaina ina ua fa’atoa amata le tausaga a’oga i le tausaga na tea nei, peitai o lea o le a mae’a le tausaga aoga ae lei maua mai lava se tali mai le Ofisa o Aoga.
O le isi faafitauli o lo o feagai ma le aoga a Aua e pei ona saunoa Faimealelei, o le tulaga i kesi ma nofoa mo fanau aoga.
Saunoa Simei Pulu, e le tatau ona tau fa’atalitali pulea’oga ma pule lagolago i ni faiaoga pe afai e tula’i mai se manaoga, ae o le taimi tonu lea o i latou e tulai ai e fa’atino le tautua mo fanau.
Fai mai Pulu, e leai se aoga i le atunu’u e le o tulai mai ai lenei faafitauli, e le gata i le le lava o faiaoga ae o tulaga faaletonu foi i kesi ma nofoa mo fanau, peitai e manaomia foi le galulue fa’atasi o tagata uma ina ia vave foia le faafitauli, nai lo le tau faatalitali i se fesoasoani mai le Ofisa o Aoga.
I le maea ai o saunoaga mai alii faipule, na fautuaina ai loa e le Fofoga Fetalai le taitaifono o le komiti o Aoga a le maota ina ia faatulaga se iloiloga sei fesiligia ai faaletonu e pei ona saunoa i ai sui mamalu.
Saunoa Savali Talavou Ale, e le o se taimi muamua lenei ua tulai mai ai faafitauli nei, e ui o le taimi muamua lea ua tulai faatasi mai ai ni tulaga matuia faapea, ae tatau ona saili se fofo ina nei aafia ai le tulaga manuia o aoaoga a le fanau.


text:
Fagogo: O le ‘Au Uso ma le Purinisese mai Initia
[Soso’o ane loa lau faitau i le toe soso’oina o la tatou tala fa’asolo, lea na gata mai i le vaiaso na te’a nei i le taimi lea na faliu ai Lorina o le a savali ‘ese mai le nofoaga lea o le a fa’ataunu’u ai le fa’asalaga o le oti i si ona tuagane, ae ona fa’alogoina loa se tagata o vala’au atu i lona igoa, Lorina! Lorina ea!.]
E le ’i sese le fa’alogo a le tama’ita’i purinisese o lona tuagane lea o lo o vala’au atu ia te ia, o le mafua’aga lea na toe tu ai ma faliu atu i tua e toe fia va’ai tasi atu isi ona tuagane pele, ae paga lea, e fetaui lava le faliu atu o le tama’ita’i i tua ae ona va’aia loa le pau ifo i lalo o si ona tuagane ina ua lavea i se fulu a u na fana mai e se fitafita, toe soso’o atu ai ma le isi fulu a u, e le ’i misi lava ma le fatafata. Na fa’asolo le va’ai a le tama’ita’i purinisese i tagata o lo o laulaututu i luga o le stage lea o lo o fa’ao’o mai ai le fa’asalaga o si ona tuagane ma ia va’aia ai ta’ita’i fitafita uma o le malo o Asuria fa’atasi ai ma lo latou ta’ita’i ia Iasoni, o lo o i ai uma i latou i le taimi lea. “E!, matua faigata lenei va’aiga ua ou va’ai atu i ai, i le fasiotia lea o si o’u tuagane a ’o pupula i ai o’u mata, Kati lo’u tuagane pele, ia manuia lau malaga,” o ‘upu ia na tautalatala ai le loto mafatia o le tama’ita’i purinisese, ona toe faliu atu loa lea i le ali’i fitafita lea sa la o atu ma toe fai atu i ai, “Se fa’amolemole lau susuga i le ali’i fitafita, pe mafai lava ona ta toe fo’i atu i le taavale se’i momoli a’u i lo’u fale.”
O se aso ‘ese lea i le tala fa’asolopito o le malo o Asuria, ona o se taimi muamua lea ua mafai ai ona fa’ataunu’u se fa’asalaga o le oti fa’apenei i luma o le malo, fa’asaga i sui o le aiga tupu o le malo o Initia, aua o le tele lava o tagata e maliliu ma feoti, e maliliu i taimi o osofa’iga ma taua, ae o le ali’i perenise mai Initia o Kati II, o ia le ulua’i tagata o le aiga tupu o lona malo ua fasiotia fa’apea, ae maise ai fo’i sa molimauina e lona tuafafine ia Lorina, le purinisese o le malo o lo o aumau i totonu o Asuria.
O le fa’ai’uga o la tatou tala, na fa’aauau pea le nofoaiga a le tama o Iasoni ma e le ’i toe i ai se isi malo na fa’asaga tau atu i taimi o le ta’ita’iga a Iasoni, ona o ia o se tupu logologoa ona tala i le lelei o lana tau, toe malosi lana ‘au tau. O le 65 tausaga o le ali’i o Iasoni, tusa lea ua 33 ai tausaga o lana nofoaiga, na oti ai o ia i se gasegase umi lava sa a’afia ai lona soifua, ma fa’au’uina ai lona atali’i matua o Laneselota III e fai ma tupu o le malo, i le taimi lea o lo o soifua pea le tama’ita’i o Lorina, ua tagata matua fo’i o ia ao fa’aaunu’ua ai pea i totonu o le malo o Asuria. O le fa’ai’uga lena o la tatou tala fa’asolo, ae toe tuli tatao mai le vaiaso fou lea fo’i o le a auina atu ai le isi a tatou tala fa’asolo fou. Soifua.


text:
35 PAGOTA FAI MAI SAMOA O LE A TATALA I TUA
O se tasi o faailoga o le loto faamagalo e pei ona tautalagia e le Ao Mamalu o le malo Samoa i lana lauga, i le faamanatuina o le atoaga o le 50 tausaga o lona malo tuto’atasi, e aofia ai le tatalaina lea i tua o pagota e toa 35 mai le falepuipui i Tafaigata.
E lei faamanino auiliili mai e le afioga i le Tama Aiga ia Tui Atua Tupua Tamasese Efi poo ai igoa o pagota nei, o a solitulafono ua mafua ai ona faafalepuipui i latou ae pe ta’i fia fo’i tausaga ma masina o loo faasala ai i latou i le toese.
E lei manuia taumafaiga a le Samoa News e saili mai se faapupulaga auiliili o lenei mataupu mai le Komesina o Leoleo a Samoa i le aso ananafi e uiga i lenei mataupu, pau le manatu na faaalia e se tasi o leoleo sinia e faapea, e leai se pagota e nofonofo magalo i tua mai le toese, sei vagana ua uma ona tuli lona faasalaga, poo i latou foi e agavaa i lalo o le palola.
“Afai e magalo se pagota mai le toese ae lei maea ona tuli lona faasalaga, o lona uiga o le pagota lea ua agavaa o ia i le palola, ma ua tuu atu i ai poloaiga mai le Komiti o le Palola e usitai i ai mo le umi o loo totoe o lona faasalaga,” o le saunoaga lea a se tasi o leoleo sinia e lei finagalo e faailoa lona suafa, ona e le o i ai se faatanaga ia te ia e talanoa mai ai i le vaega faasalalau e uiga i mataupu faapenei.
Sa ia taua foi e faapea, faatoa fono lava le komiti o le palola i le faaiuga o le tausaga, e iloilo ai talosaga mai pagota ua agavaa ma talafeagai i lenei faamanuiaga.”
“Ae afai la o se saunoaga lena a le Ao o le malo, ou te le’i faalogo la a’u i lana lauga ou te le iloa foi poo fea e oso mai ai ana pagota e 35 ia o le a tatala mai i tua, tailo i ai po agai lana saunoaga i ni faamaumauga a le matagaluega o leoleo i pagota ua magalo i lenei tausaga ma ua maea foi ona tuli a latou faasalaga.”
Ina ua fesiligia le alii leoleo sinia pe na te silafia pe toafia ni pagota na magalo mai i le toese i Tafaiga i uluai masina e 6 o lenei tausaga, na tali le alii leoleo, “ou te le iloa le mea lena, ou te le iloaina foi ni pagota magalo, afai ete fia maua atili na faamaumauga, vili mai i le aso Gafua i le komesina o leoleo ete maua atu ai se tala atoa o lena mataupu,” o le saunoaga mulimuli lea a le alii leoleo sinia ona ia tuu lea o le telefoni i lalo.
Mai le silia i le toa 194,000 le aofai o tagatanuu o Samoa i le taimi nei, e na o le tasi lava le falepuipui o loo tuli ai faasalaga a i latou ua faamaonia a latou solitulafono, o le nofoaga lea i Tafaigata.
O le feau na momoli e le Ao o le Malo ao faafofoga malo valaaulia ma le mamalu o le atunuu, na faaautu i upu o le loto faamagalo ma le alofa.
E tele ni faataitaiga lelei o le loto faamagalo na faaiiloa e Tui Atua i lana lauga e faailoa ai le autu o lana lauga, ma o nisi o ia faataitaiga e aofia ai mea na tutupu i le tele o tausaga ua mavae, e pei o le alaga a Tupua Tamasese Meaole ia Samoa ina ia fifilemu, ma ia aoga lona toto mo Samoa, ia maua foi e ona tagata le loto faamagalo.
O le sisiga fu’a i le tausaga e 2002 na malaga faapitoa mai ai le palemia a Niu Sila i lena vaitaimi o Helen Clerk e momoli mai le faamaualaloga a lona atunuu ma ona tagata ia Samoa, e tusa ai o ni fatia ua te’a ma vevesi na tulai mai ai.
O le Tia o loo lagomau ai Tupua Tamasese Meaola i Lepea na agai atu i ai le tamaitai palemia mo le momoliina atu o se teu fugalaau, ao siomia o ia e le mau a le afioaga o Vaimoso atoa ai ma le lalolagi o le atunuu ma ona taitai sa latou molimauina lea sauniga taua.
E tasi lava le upu na faaaoga e le tamaitai palemia e faaoo mai ai le faatoesega a le malo o Niu Sila, o le “Im sorry,” ma o se upu na gugulu ai le toatele faapea ai nisi o tusitusiga sa lomia i Samoa i lea vaitaimi, pe faamata e lava le “I’m sorry” na malaga mai ma le tamaitai palemia e magalo ai le mea sese sa latou faia, peitai na saunoa Tui Atua i lana lauga, “e taua le loto faamagalo, o iina e iloa ai o Samoa o le aiga ma le uso ae le o se malo.”


text:
Alofa: Fa'avae ai Aiga
Na tilotilo atu nei Tagiilima i le itu o lo’o i ai Pule ma lona to’alua o Lameko, na iloa atu e Tagiilima ua u’u mai e Lameko le moli penisini ma le moli tu, ma savali ane e fa’asinosino i a Pule. Ua tu le teine ma fa’apea ifo i lona loto, talofa e, i nai o’u matua, ai ana o nisi matua, e uma mea o le faleoloa ona manana’o i ai, ae va’ai atu nei, e le o ni matua e naunau i ni mea e maua fua mai, ua masani lava la’ua i si o la fale afolau, ma si o la moli matagi e mumu i po uma, pe a fai le la pele suipi.
Ua ata Tagiilima ma toe liliu ane i lona tina, na fiu le teine e tau su’e, ae va’ai atu o lo’o talanoa mai ma se tasi o tina na malaga fa’atasi mai tua, lea o lo’o fai nei lana fa’atauga toe fo’i ai. O lea la o le a toe malaga fa’atasi ma Pule ma Silia i le pasi moe o le afiafi.
I le po lea na talatalanoa ai Tagiilima ma lona tina, na fa’amotu e le teine le la talanoaga, ona ua i ai mea o lo’o mana’o e ave ai le fa’amomoli mo ona tuagane ma lona uso, fa’apea ma tuafafine o lona tama ma le uso o lona tama o Filipo ma lona to’alua o Segi. O ana fuafuaga ia, e le i iloa e lona tina ma lona tama, ae ua fa’ateia Lameko i le tau si’i mai fafo o le tigipusa. Ua ‘ata Lameko ma tilotilo ane i lona to’alua, ae maise ai o le tigipusa ua ta’atia mai nei i luma o le faitoto’a. Na tau mafaufau Lameko i lea taimi, po’o a mea o lo’o i totonu o le atigipusa, ua ‘ata ma tilotilo atu i lona to’alua.
Ua o’o i le taimi e fa’amavae atu ai Tagiilima i nai ona matua, na va’aia e Lameko le tagi a le lo’omatua o Silia, e foliga mai ua ‘ese lava le lo’omatua i lea taimi. Na lagona e Tagiilima uiga ia o lona tina, ma ua le mafai ai ona taofiofi ona loimata. “Tina, ma te o’o atu e asi atu oulua i le fa’aiuga o le vaiaso ma ma tafafao ai i tua se i ma usu mai i le Aso Gafua, ou te alofa ia te oe lo’u tina pele”. Na taumafai nei Pule e ave’ese mai Silia mai i lana tama, peita’i, ua mau le opo a le lo’omatua ua musu e toe fa’amamulu ‘ese atu Tagiilima. “Silia, Silia o le a alu le pasi, o lea e fa’atali mai i a ta’ua.” Na fa’amamulu ‘ese nei e le lo’omatua lana tama, ma liliu loa i le pasi e le i toe tepa mai i tua. Ua na o le pupuni o ona foliga i si ona solosolo e tasi na alu ane ma ia mai tua. O tagata na i luga o le pasi i lea taimi, ua lagona le loto vaivai i le va’ai mai i le fa’amavaega a Silia ma lana tama o Tagiilima.
Ua fa’amavae atu nei Tagiilima i si ona tama, “Pule, fa’amolemole si o’u tama, va’ai lelei lo’u tina.” Ua na o le luelue ane i ai o le ulu o le toeaina ma liliu ‘ese loa, ua musu ne i iloa e lona afafine ona loimata ua maligi ifo nei i ona alafau. Ua na o le tu o Tagiilima ma va’ava’ai atu ma le alofa i ona matua, e pele i lona loto. “Tofa Pule, tofa Silia, tatou feiloa’i i le fa’aiuga o le vaiaso, tofa Tina…tofa Tama.”
Na a’apa ane nei Lameko ma fusi atu lona to’alua. Na ona liliu ‘ese lava o Tagiilima mai le itu lea o lo’o nonofo mai ai ona matua i luga o le pasi, fa’ataitaio loa. Ua ta’ita’i nei e Lameko i le la ta’avale ma alu ‘ese loa e le i toe fa’atali. “Tagi, e ‘ese le faigata o oe ma ou uiga, sa tatau ona e fa’aloto tele i le lo’omatua ma le toeaina, o lea e te iloa atu le loto vaivai o lou tina, sa tatau lava ia te oe ona e loto tele ina ia fa’amama avega i le loto o lou tina.” Ua na o le tilotilo o le teine i le isi itu ma ona loimata, “Meko, o lo’u loto atoa o o’u matua, ma lo’u aiga, o le na e te iloa.” Ua na o le nofo o Lameko i lea taimi, “Tagiilima, ae fa’afefea a’u, o lou to’alua.”
E le i uma le tala a Lameko ae oso mai Tagiilima, “Lameko, e fa’amuamua i a te a’u o’u matua, ona soso’o ai lea ma oe.”
Ua le tautala Lameko i lea taimi, ua pei ua tau oso a’e manatu fua o Lameko, ae se manu o se taule’ale’a ua lava ana a’oa’oga ma ua malamalama fo’i lona mafaufau, e fetala’i ai ma fa’auiga upu ia e lafo mai e lona to’alua i a te ia. Ua alu pea le ta’avale, na fa’alogoina e Lameko le tagi tagi pea a Tagiilima, “Lameko, ua ‘ese lava la’u fa’alogo, e pei lava o le a i ai se mea o le a tupu. “E! talofa e, i nai o’u matua, ua ou alu ‘ese lava ae tia’i. Ua pei ua ou le alofa i nai o’u matua Lameko, ua le malamalama ai lo’u mafaufau i lenei taimi.”
Ua le tautala Lameko ua fa’asolosolo ona mafaufauga e fa’apea, afai o le tulaga lea o le a o’o i ai Tagiilima ae maise o lona tina, ua sili i a te ia lona fia va’ai atu i lona to’alua o ola fiafia, na i lo le tulaga lea ua tula’i mai nei. Ua tonu nei i lona mafaufau, o le a tapena a la mea uma i le fa’aiuga o le vaiaso, ma o le a nonofo i tua e tausi matua o Tagiilima, ua malie fo’i po’o le a le mamao o le ala, ua sili ia te ia le ola fiafia ma le filemu o le loto na i lo lona va’ai atu i lona to’alua o fa’apea mai. Amuia Tagiilima ua ia maua se tama e loto alofa e pei o Lameko. Amuia fo’i Tagiilima ua ia maua se tama e tali i ona tiga, e malamalama lona mafaufau, e le fia va’ai atu o pologa le loto o lona to’alua. Amuia Tagiilima, ua ia maua se tama e mapu i ai i taimi o faigata ma tiga o le olaga nei.
E faia pea!


text:
FO’I FIAFIA TURISI AE NONOFO AVE TAXI MA PASI MA TAGA TUTUMU
E fo’i fiafia nai turisi i le afiafi ananafi ua malilie i le matagofie o Amerika Samoa, ae nonofo fiafia ni isi o le au ave taxi ma le au ave pasi ma latou taga ua tutumu i faamanuiaga tau tupe, sa maua i a latou pasese na maua mai i le meli.
Na feoa’i fiafia solo le toatele o turisi na malaga mai i le vaa o le Celebrity X Cruises i laufanua lanulauava o Amerika Samoa i le taeao ananafi, ina ua maua le avanoa latou te molimauina ai foliga matagofie o le taulaga ma nuu i tua i le taimi o a latou tafaoga pupuu.
O le vaa o le Celebrity X Cruises na taunuu mai i le te’a o le 6:00 i le taeao ananafi, ae na toe tuuvaa ese atu ma Amerika Samoa i le itula e 4:30 i le afiafi.
E lei avea le toulu o timuga i le taimi na taunuu ai le vaa i le taeao ananafi, ma itu na taofia ai turisi i le fia oo atu lea i ni isi o nofoaga eseese i le taulaga mo a latou maimoaga.
O ni isi o i latou na lolofi atu i le maketi mo faatauga, o isi i le malae i Fagatogo, o isi i luga o le alatele ae o isi na malaga i pasi ma taxi e asiasi i mataaga eseese i le atunuu.
Na taua e le alii o Mark Willie mai Ausetalia e faapea, o se tasi o vaaiga ua maofa ai lona loto, o le mananaia o tama’i fale ie o lo o faatau ai mea taulima i nofoaga eseese sa malaga i ai, e le gata o lo o tusia ai le igoa o Samoa, ae o ni isi o mea taulima nei o le taimi muamua lea ua ia vaai ai.
O le isi tamaitai na ia faailoa mai o Vickie lona suafa, sa ia taua e faapea, o se tasi o vaaiga manaia sa tau ai lana vaai, o le ata o lo o pipii i laisene o taavale. Fai mai lana tala, e ese le manaia o le ata o le motu o lo o pipii i le laisene, ae ua atili ai ona fiafia lona loto, ona sa maua le avanoa e matamata ai i le nofoaga o lo o i ai le motu lea i Fatu ma Futi, ina ua momoli i ai o ia e le taxi na malaga ai.
O ni isi o turisi sa vaaia le pue ata solo i le taulaga, o isi sa pue a latou ata i faleoloa ma nofoaga o lo o pipii ai le igoa o Amerika Samoa, e pei o luma o le ANZ Amerika Samoa Bank, ae o isi i luma o le Fagatogo Square.
O le toatele o isi tagata na faia a latou puega ata i nofoaga o lo o faatutu ai saini a sui tauva mo le palota ua maea atu nei, ae o isi sa na o le tietie taavale lava ma faasavili i le matagofie o Amerika Samoa.
Fai mai le tala fiafia a le isi alii na maua atu e le Samoa News i le maketi i Fagatogo, “e ese le manaia o la’u tofo i le faalifu ufi Samoa ma le niu, o meaai e le maua i lo’u atunuu.”
E le gata sa foi turisi ma le tala fiafia e faatatau i le matagofie o Amerika Samoa, aemaise ai o le laufofoga fiafia o ona tagata, ae na taape fiafia foi le toatele o le au ave pasi ma taxi ina ua maua nai a latou seleni mai pasese na o latou feaveaia.
Fai mai le tala a le alii ave taxi o Panapa mai Nuuuli, “maimau pe ana faapea e vaa meli lava vaiaso uma, semanu e leai se mea e toe popole ai, ae na o le faatietie lava o papalagi ma sekueli palegi mea uma.”


text:
Mautu fa’aiuga Pago Pago e le alu Aeto i le fu’a a Samoa
Ua tasi nei le fa’afitiga o aleaga i le afioga i le Maoputasi ma le afioaga o Pago Pago, o le a le masi’i atu le siamupini o tuuga fautasi a Amerika Samoa mo lenei tausaga i le valaaulia a Samoa mo le fa’amanatuga o le 50 tausaga o lana fu’a, ae o le a malolo ona o nisi o mafua’aga.
“O lea ua tasi le tofa i le afioga i le Maoputasi ma le afioaga, o le a le malaga le Aeto i le valaaulia mai Samoa, ona o lea ua fa’alauiloa mai e Samoa, e le taliaina ni fausaga fautasi fa’aona po nei (hi-tech), e le gata fo’i i lea, o lea ua fa’ailoa mai e le faaaogaina foe sipuni sei vagana ai foe e ta mai i laau Samoa, ma ua manatu le afioaga, e leai se taimi e toe tapena ai le nuu mo ni foe Samoa,” o le saunoaga lea a le afioga i le matua ia Pulu Ae Ae Jr, lea sa fai ma fofoga o le afioaga mo le faalauiloaina mai o lenei mataupu.
O le faaiuga e le masii atu le fautasi a le Aeto i le valaaulia a Samoa, na saunoa i ai le afioga i le Maoputasi, le Senatoa ia Mauga Tasi Asuega, ina ua mae’a ona fefaloa’i finagalo faaalia o Faasuaga ma Ponao’o o le afioaga i le valaaulia mai Samoa lea na auala mai i le Ofisa o Mataupu Tau Samoa.
I se faatalatalanoaga a le Samoa News ma le afioga i le alii Minisita ia Tolofuavalelei Falemoe Leiataua, o ia foi lea o se isi ta’ita’i o le Komiti o Tapenaga o le Fu’a a Samoa i le vaiaso na te’a nei, sa ia faamalamalama mai ai e faapea, ua maea ona tuuina mai le valaaulia a Samoa mo le fautasi e mua ma le tulaga, i le tuuga fautasi o le fu’a a Amerika Samoa i le tausaga nei.
Na pau aiaiga e tatau ona manino i ai Amerika Samoa e pei ona saunoa Tolofuavalelei, e le taliaina e Samoa fautasi o loo fausia i fausaga faaonaponei (hi-tech), e le faaaogaina foi ni foe sipuni, ae na o fautasi lava e fausia i laau samoa ma alo fo’i i foe Samoa.
O lea faaiuga mai le komiti o le fu’a a Samoa e le’i nofo lelei i finagalo o le afioaga o Pago Pago e pei ona saunoa le matua ia Pulu.
“O le Aeto o lo o fausia fo’i i laau ma laupapa e pei fo’i o isi fautasi, e le malamalama la le nuu pe o le a le uiga o lea faaupuga, e le taliaina ni fautasi hi-tech,” o le saunoaga lea a Pulu.
“Matou te faafetaia ma talia ma le agaga faafetai le valaaulia mai le malo o Samoa, peitai ua tasi le filiga o aleaga i le afioga ia Mauga ma le nuu, o le a malolo tama o le Aeto e le malaga atu i Samoa, atonu foi o se avanoa lelei lea mo le nuu e sefe ai tupe aua o le mea moni, o le a tele tupe e faaalu ai ma alu ai foi le taimi i le tau tapenaina o lenei faamoemoe,” o le saunoaga lea a Pulu.
Sa ia taua foi, ana fai foi se faaiuga a le afioaga e malaga pea le fautasi, e le faa faigata foi ona tau saili ni foe Samoa e alo ai, aua e le o se galuega faigofie le tau toe su’eina lea o ni foe Samoa ae o lea ua toe tolu vaiaso faataunuu le faamoemoe a le malo o Samoa.
“Sei vagana o se vavega mai le lagi ona faatoa vave lea ona maua ni foe Samoa e alo ai le va’a, ae atonu o le faaiuga ua faia e le afioaga, o se faaiuga ua talafeagai ma lelei mo lenei faamoemoe,” o le saunoaga lea a Pulu.
O le tofa ia Tuaolo Meto lea ua tofia e le afioaga na te faaooina atu le faaiuga i le Ofisa o Mataupu Tau Samoa, o iina lea na auala atu ai le valaaulia a le malo o Samoa.
E lei manuia taumafaiga a le Samoa News i le tau sailia o se finagalo mai le tofa Nanai Afuola i le aso ananafi, ona sa faailoa mai e le tamaitai na taliina mai le telefoni, o loo pisi o ia i ana fonotaga, ma e le iloa se taimi e mae’a ai.
I se saunoaga a le alii Palemia ia Tuilaepa Lupesoliai Sailele Malielegaoi i luga o le leitio a le 2AP i le vaiaso na te’a nei, sa ia faamautuina mai ai le leai o se avanoa e tausinio ai ituaiga fautasi ia e i ai le fautasi a le afioaga o Pago Pago, Fagasa, Manu’a ma Aoa i tuuga o le fu’a o lenei tausaga.
Na faatusa e le alii Palemia tuuga fautasi e tuutuu ai ituaiga fautasi ia, o tuuga fautasi a vaa laupapa ma ituaiga vaa faila ia e tauva i le ipu a le America’s Cup Race.
E lei mautu mai lava i le taimi nei poo ai fautasi o le a fai ma sui o Amerka Samoa i le fu’a a Samoa i le masina o Iuni.


text:
Aumai faanana aisa ma mariuana i totonu o apa tamato
O vaega o fualaau faasaina e i ai mariuana ma le pauta o le aisa lea o lo o tuuaia na aumai faanana mai totonu o ni apa tamato sa maua mai i le meli i le vaiaso na te’a nei, ua i lalo nei o le vaavaaiga a le Ofisa o Leoleo, ae ua taofia i le toese i Tafuna le alii na alu atu e piki mai le pusa sa aumai ai apa tamato nei.
O le taeao ananafi na tulai ai i luma o le Faamasinoga Faaitumalo le alii o Folasa Galea’i, ina ua faila e le malo moliaga mamafa e lua faasaga ia te ia, ona o le faalavelave lea na maua ai e alii Ofisa o le Tiute vaega o fualaau faasaina, i totonu o se pusa na alu atu e piki mai, i le aoauli o le Aso Faraile na te’a nei.
O moliaga e lua ua tuuaia ai le ua molia e le malo e aofia ai le umia faasolitulafono o fualaau faasaina o le aisa ma le mariuana ma le faamoemoe e faatau atu i isi tagata.
E tusa ai ma faamaumauga a le faamasinoga o lo o taua ai e faapea, o lenei mataupu na tauaao atu e le Ofisa o Tiute i le Vaega e Taulimaina Mataupu tau Fualaau faasaina a le Ofisa o leoleo, ina ua maua i totonu o ni apa tamato sa aumai i se atigipusa na faamoemoe Galea’i na te pikiina, ia se vaega o aisa ma mariuana.
Ina ua fesiligia Galeai e alii Ofisa o le Tiute pe na te iloa mea o lo o i totonu o le atigipusa, na tali le ua molia e leai. Na tatala e Alii Ofisa le atigipusa ma latou vaaia ai meaai eseese e aofia ai apa tamato, peitai o le itu na masalomia ai nei mea’ai, ona sa fai lava si mama o apa tamato nei, o lea na fafesootai ai loa le vaega o le K-9, ae o le taimi foi lea na fai atu ai Galeai, se’i alu e aumai lona uncle lea e ana le atigipusa.
E lei umi ona alu le ua molia ae toe foi atu na o ia ma le talosaga a lona uncle e kilia le pusa ma avatu i tua. Sa fesiligia foi e alii Ofisa le ua molia pe aisea ua aumai mamao ai apa tamato a lona uncle ae o lo o tele nei oloa i le atunuu, sa leai se tali a Galeai, sei vagana ai le faataupupula i le alii Ofisa foliga mai ua le mautonu.
I totonu o le atigipusa sa i ai ni apa tamato se 8, o pepa chips, keke ma lole. E fa apa tamato sa tusia ai numera o le 2,4, 8 ma le 5 i le pito i luga, ae o isi apa e lua sa tusia ai le upu “clear”.
O apa sa tusia ai fuainumera i luga sa maua i ai pepa iila sa i ai lau mariuana i totonu, ae o apa e lua sa tusia ai le upu “clear” sa maua i ai pepa iila sa i ai vaega o le pauta faasaina o le aisa.
Ina ua fesiligia e le alii Ofisa o le Tiute le ua molia po o ai le igoa o lona uncle, sa musu le ua molia e faailoa, sei vagana ai lona faapea atu, o lona uncle e igoa ia “Milton”.
E ui foi sa ta’u pepelo e le ua molia lona igoa i le uluai taimi na fesiligia ai o ia, peitai ina ua toe fesiligia o ia e alii Ofisa, sa toe faasao i ai lona igoa, o ona tausaga e 19 atoa ai ma lona nuu o Leone.
Fai mai le malo, e 11 pepa iila sa i ai le pauta o le aisa i totonu, ae 12 pepa iila sa i ai lau mamago o le mariuana, ma o mea uma ia sa aumai i totonu o apa tamato sa faafefiloi mai lalo ma chip i totonu o le atigipusa sa alu atu Galea’i e piki mai.
O le Aso Tofi lea ua faatulaga e faia ai le uluai iloiloga o lenei mataupu i luma o le faamasinoga faaitumalo, ma o loo taofia pea le ua molia i le toese sei vagana ua ia totogiina le $100,000 ua faatulaga e le faamasinoga ona faatoa mafai lea ona tatala o ia i tua mai le toese.
Ae afai ae mafai ona tatala o ia i tua, ua poloaina e le faamasinoga o ia ina ia aua nei ona toe tagofia ni fualaau faasaina pe na te toe soliina foi se tulafono a le malo, a ia fesootai vavalalata ma lana loia ma auai i soo se taimi e valaauina ai lana mataupu.


text:
Toe filifilia Gaoteote avea ma Senatoa
Ua tasi nei le filiga i le paia o le Itumalo atoa o Vaifanua, o le a toe faaauau e le afioga i le Tamaitai o le Ao ia Gaoteote Palaie Tofau, o ia foi lea o lo o avea ma Perestene o le Senate i le Fono Faitulafono i le taimi nei, le tofi Senatoa o le Itumalo mo le isi 4 tausaga o lo o lumana’i nei.
O se faaiuga e le’i faigofie ona autasi i ai le itumalo atoa i le fonotaga lea na usuia i le malae i Laloulu i le Aso To’ona’i na te’a nei, ina ua naunau atu fo’i ni isi o Faasuaga o le Itumalo i le fia tautua lea mo le itumalo e ala i le tofi, e pei ona faamaonia mai e le afioga i le Anava o taua ia Te’o J. Fuavai i se faatalatalanoaga ma le Samoa News i le Aso To’ona’i na te’a nei.
“O lea ua tasi le finagalo o le itumalo o le Vaifanua, o le a toe faaauau e le afioga ia Gaoteote le tofi o le itumalo mo le isi 4 tausaga,” o le saunoaga lea a le afioga Te’o.
Saunoa Te’o, sa finau malosi le afioaga o Alao e tuu atu le tofi latou te tauaveina, peitai ina ua maea ona fefaaalia’i finagalo o tamalii o le itumalo, na tasi ai loa i le toe filifilia o Gaoteote e fai ma Senatoa.
“E tele ni isi o mafuaaga na silasila i ai le itumalo ao lei faia lana faaiuga, e le gata o le afioga ia Gaoteote o lo o seei i le nofoa o le Peresetene mo le Maota Maualuga i le Fono Faitulafono, ae manatu foi le itumalo ina ia faatumauina pea lea faaeaea mo le itumalo atoa, aua o le Fono Faitulafono, o le isi lea vaega maoti o le tafatolu o le faigamalo a Tutuila ma Manu’a,” o le saunoaga lea a Te’o.
E silia laititi lava ma le lua itula le umi o le fono a le itumalo sa faia, e talanoaina ai le tofi o le itumalo, e pei ona taua e se molimau i le Samoa News.
Na tatala lava le fonotaga i le lauina lea o se tusi mai le afioga Salanoa Aumoeualogo, e faailoa atu ai lona lagolagoina o le afioga ia Gaoteote e toe faaauauina le tofi o le itumalo, ina ua maea ona tolaulauina le tusi, sa tatala ai loa le avanoa mo le faaalia o finagalo o taitai o le itumalo.
Fai mai le molimau, o le afioga ia Iuli mai le afioaga o Tula na finau e fia alu i le tofi, peitai sa finau mai foi le afioga ia Tavai mai Alao o ia foi e fia alu i le tofi. O le itumalo o Vaifanua e aofia ai le afioga o Vatia, Aoa, Tula, Alao ma Onenoa.
E le’i umi ona faagasolo le fono ae tasi loa le finagalo o Tula, Aoa ma Vatia e lagolago le toe filifilia o Gaoteote i le tofi Senatoa, ma sa taoto atu ai loa i se faaiuga a le afioga a Satele Lili’o ma le afioga a Toomalatai i so laua finagalo e tusa ai o le faaiuga ua tasi i ai isi afioaga o le itumalo.
“Ina ua le maua se tasi, sa saunoa ai loa Satele e sili pe a moe le toa, ae toe taoto atu le mataupu i le faletolu sei toe iloilo ma soalaupule, ae na faateia Satele ina ua saunoa Toomalatai, ua ia lagolagoina le toe filifilia o Gaoteote, ma tulai mai ai loa le lagolagoina e nuu e 4 o le faaiuga sei vagana ai Alao o lo o faatuiese pea,” o le faamatalaga lea a le molimau.
“E faalua ona faaoloolomaau Gaoteote ia Satele i sona finagalo e faatatau i le faaiuga ua tasi i ai isi nuu o le itumalo, ma e ui i se finagalo faatuatuai o le afioga a Satele, ae na toe liua lona finagalo ma ia lagolagoina ai loa le faaiuga ua autasi i ai le itumalo, fai mai Satele, o lona alofa i le itumalo atoa ai ma le tofi ua mafua ai lana faaiuga,” o le faamatalaga lea a le molimau.
O le isi laasaga lea o le a laa atu i ai le tofi o le Itumalo, e tatau ona saini uma faauluuluga o le itumalo i le latou faaiuga ua faia ona faamaonia lea e le Faalupega, ma tuu atu ai loa lea faaiuga i le Ofisa o Mataupu Tau Samoa ma le Senate.
O le faamaoniaina o tofi mo Senatoa faatoa faia i le aso 3 Ianuari 2013 i le itula e 12:00, i le taimi e faatautoina ai i latou mo le isi nofoaiga fou.
O le Aso Lulu o le vaiaso nei, le aso 5 Tesema ua faamoemoe e fono ai le afioaga o Pago Pago, mo le sailia o se tasi e fai ma sui o le afioaga i le maota maualuga a le Senate.
O le afioga i le Alii o Aiga ia Asuega Faamamata Lauvai o lo o nofoia le nofoa o le itumalo i le taimi nei.
A maea le fonotaga a Pago Pago i le vaiaso nei, ona faamoemoe ai loa lea o le Aso Gafua, 17 o Tesema o le a fono ai loa le itumalo atoa, mo le faalauiloaina o tofi a le itumalo mo le isi nofoaiga a le Senate.
E tolu nofoa o le itumalo o le Maoputasi i totonu o le Senate, ma o ia nofoa e tolu o lo o nofoia e le afioga i le Maoputasi ia Mauga Tasi Asuega, afioga ia Asuega atoa ai ma le afioga i le tamaitai Senatoa ia Tiumalu Telesia Scanlan.